Bývalý tajomník Komunistickej strany Číny dostal doživotie za korupciu

Politika, ktorý v roku 2012 vstúpil do vplyvného politbyra, v minulosti dokonca vnímali ako možného nástupcu Si Ťin-pchinga.

PEKING. Čínsky súd vymeral v utorok bývalému významnému tajomníkovi komunistickej strany doživotné väzenie za korupciu. Sun Čeng-cchaja usvedčili z prijatia úplatkov vo výške 170 miliónov jüanov (22,41 milióna eur). Tohto vplyvného funkcionára zároveň súd doživotne zbavil politických práv a nariadil zhabanie jeho majetku, informovala agentúra DPA. Sun Čeng-cchaj, niekdajší minister poľnohospodárstva i bývalý líder komunistickej strany v meste Čchung-čching na juhozápade Číny, patrí k najvyššie postaveným politikom odsúdeným v rámci rozsiahlej protikorupčnej kampane, ktorú prezident Si Ťin-pching spustil v roku 2012 po svojom nástupe do úradu. Čínska vláda uvádza, že odvtedy už stíhala zhruba 1,3 milióna funkcionárov. Sun Čeng-cchaj (54) sa ešte v apríli priznal k obvineniam zo zneužitia svojho postavenia i poberania úplatkov, čoho sa mal dopustiť počas 15 rokoch svojho pôsobenia vo vedení strany v mestách Peking, Čchung-čching a v provincii Ťi-lin. Politik, ktorý v roku 2012 vstúpil do vplyvného politbyra, bol v minulosti vnímaný dokonca ako možný nástupca Si Ťin-pchinga. Vlani v júli bol zbavený svojich kompetencií a nahradený Čchen Min-erom, bývalým guvernérom i lídrom strany v provincii Kuej-čou patriacim medzi prezidentových prívržencov. Súdne konanie voči Sun Čeng-cchajovi sa začalo v decembri.


Ak by kotlebovci neporušovali zákony, prokuratúra by návrh na zrušenie nedala

Marian Kotleba si myslí, že je za tým aj snaha zabrániť strane zúčastniť sa krajských volieb.

BRATISLAVA. Ak by sa Kotlebova Ľudová strana Naše Slovensko (ĽSNS) správala štandardne a neporušovala Ústavu SR, zákony a medzinárodné zmluvy, generálny prokurátor by návrh na jej zrušenie nedával. Na margo piatkovej tlačovej konferencie ĽSNS to uviedla hovorkyňa Generálnej prokuratúry SR Andrea Predajňová. "Návrh, ktorý predložil generálny prokurátor Najvyššiemu súdu SR, vychádzal z relevantných podkladov, ktoré pripravili prokurátori Generálnej prokuratúry SR," podotkla. ĽSNS podľa Predajňovej iné argumenty, okrem politizovania postupu generálneho prokurátora, nemá. Marian Kotleba vyhlásil, že snaha o rozpustenie ĽSNS je bojom oligarchov proti jedinej skutočnej opozičnej strane. Úroveň demokracie sa podľa neho posunula späť do 50. rokov. "Zistili (oligarchovia), že s nami sa politické obchody robiť nedajú, že nás si nekúpia, ani nezastrašia. Preto sa rozhodli použiť metódu hrubej sily," povedal Kotleba. Nazdáva sa, že ide aj o snahu zabrániť ĽSNS "úspešne sa zúčastniť krajských volieb". Načasovanie tomu podľa jeho slov zodpovedá. Myslí si tiež, že rozpustením strany chcú zabrániť kotlebovcom delegovať svojho člena do štátnej volebnej komisie. Líder ĽSNS potvrdil, že majú pripravené viaceré alternatívy pre prípad zrušenia. Generálny prokurátor Jaromír Čižnár podal v stredu (24.5.) na Najvyšší súd SR návrh na rozpustenie politickej strany Mariana Kotlebu ĽSNS. Najvyšší súd už v minulosti rozpustil Kotlebovu Slovenskú pospolitosť. "Vyhodnotenie rozsiahlych zadovážených podkladov ukázalo, že politická strana Kotleba - Ľudová strana Naše Slovensko ako extrémistická politická strana s fašistickými tendenciami svojím programom a činnosťou porušuje Ústavu SR, zákony a medzinárodné zmluvy. Podľa názoru prokuratúry cieľom tejto politickej strany je odstránenie súčasného demokratického systému v Slovenskej republike," vysvetlila Predajňová. Generálna prokuratúra týmto uzavrela prešetrovanie vo veci vyše 170 evidovaných podaní s požiadavkou podať Najvyššiemu súdu návrh na rozpustenie tejto politickej strany.


Zamestnanci Kačky môžu získať náhradu za mzdy z garančného fondu

Sociálna poisťovňa upozornila, že žiadatelia musia splniť podmienky.

BRATISLAVA. Zamestnanci siete Potravín Kačka, ktorí majú nevyplatené mzdové nároky, v týchto dňoch už budú môcť požiadať o ich výplatu z garančného fondu Sociálnej poisťovne. Podľa informácií, ktoré poisťovňa má, sa postupne napĺňajú všetky formality, ktoré sú potrebné na podanie žiadosti a rozhodnutie o garančnej dávke. "Sociálna poisťovňa môže priznať garančnú dávku v prípade, ak sú splnené viaceré podmienky, a to zamestnávateľ je už v konkurze, táto podmienka je splnená, zamestnávateľ neuhradil svojim zamestnancom stanovené mzdové nároky a zamestnanec to v žiadosti o garančnú dávku preukáže. Takéto potvrdenie zamestnávateľ pre zamestnancov podľa dostupných informácií pripravuje," uviedol hovorca Sociálnej poisťovne Peter Višváder. "Treťou podmienkou je, že zamestnanci si podajú žiadosť o garančnú dávku v príslušnej pobočke Sociálnej poisťovne podľa sídla zamestnávateľa. Nie je podmienkou osobné podanie žiadosti v pobočke, môže ju poslať aj poštou, ale pre rýchlejšie odstránenie prípadných nejasností v žiadosti alebo pre rýchlejšie doplnenie žiadosti na mieste je to lepšie," uviedol Peter Višváder. Zamestnanec si uplatňuje nárok na dávku do 60 dní od vzniku platobnej neschopnosti zamestnávateľa, teda od termínu podania návrhu na konkurz na príslušnom súde alebo odo dňa skončenia sa pracovnoprávneho vzťahu. Následne je dávka vyplatená v termíne najneskôr do 60 dní. Sociálna poisťovňa však v takýchto sociálne citlivých prípadoch, ak má k dispozícii všetky podklady, rozhoduje rýchlejšie. Zamestnanci podľa hovorcu potrebujú predložiť v príslušnej pobočke Sociálnej poisťovne žiadosť o dávku garančného poistenia, ktorá je prístupná v každej pobočke a aj na webovej stránke poisťovne, ktorú vyplňuje a podpisuje zamestnanec. Ako prílohu je možné pripojiť fotokópiu pracovnej zmluvy, respektíve fotokópiu dokladu o skončení sa pracovnoprávneho vzťahu. Potrebuje tiež predložiť tlačivo Potvrdenie zamestnávateľa na účely nároku na dávku garančného poistenia, v ktorom je zamestnávateľ povinný potvrdiť neuhradené mzdové nároky zamestnanca. Ak toto tlačivo zamestnanec nemá, vyžiada si ho príslušná pobočka Sociálnej poisťovne buď od zamestnávateľa, respektíve správcu konkurznej podstaty, alebo predbežného správcu konkurznej podstaty. Zamestnanci sa preto už môžu v najbližších dňoch, ak majú tieto náležitosti splnené, obracať na pobočky poisťovne, ktoré im poskytnú aj odborné poradenstvo v ich individuálnych prípadoch. Maximálna výška dávky garančného poistenia, na ktorú má zamestnanec nárok, ak platobná neschopnosť zamestnávateľa vznikla v období od 1. júla 2019 do 30. júna 2020, predstavuje v súčasnosti 3039 eur. Členovia združení v Únii hydinárov Slovenska by nemali mať voči obchodnému reťazcu Potraviny Kačka významnú výšku pohľadávok za dodaný tovar. Uviedol to riaditeľ Únie hydinárov Slovenska Daniel Molnár v reakcii na pondelkové oznámenie súdu o začatí konkurzného konania. "Čo sa týka spoločnosti CBA Slovakia a ich problémov s ďalším fungovaním obchodnej siete, urobil som prieskum medzi našimi členmi, z ktorého vyplynulo, že do tejto siete nedodávali tak veľké množstvá tovaru. Voči našim členom teda nejaké veľké dlžoby nezostali. Skôr sa to týka iných sektorov potravinárstva, kde zostali aj niekoľkomiliónové dlžoby," spresnil Molnár. Okresný súd Banská Bystrica začal 7. októbra konkurzné konanie voči dlžníkovi - Potraviny Kačka, a. s., Lučenec. Reťazec zastupuje Beatow Partners, s. r. o., Bratislava. Vyplýva to z uznesenia súdu z 1. októbra, zverejneného v Obchodnom vestníku 7. októbra. Proti uzneseniu nie je podľa súdu odvolanie prípustné. Návrh na konkurz podalo vedenie reťazca ešte koncom augusta tohto roka. Potravinárske spoločnosti združené v Potravinárskej komore Slovenska evidujú pohľadávky voči spoločnosti Potraviny Kačka, a. s., a preto očakávali, kedy príslušný súd vyhlási na spoločnosť konkurz. Uviedla to 7. októbra Jana Venhartová, riaditeľka Potravinárskej komory Slovenska v reakcii na vyhlásenie konkurzu na obchodný reťazec. Výška jednotlivých pohľadávok sa pri konkrétnych dodávateľoch podľa nej pohybuje rôzne, od niekoľko tisíc eur po desaťtisíce eur. "Nakoľko potravinárske spoločnosti budú tvoriť značný počet veriteľov s nezanedbateľnou celkovou výškou pohľadávok, majú potravinárske podniky záujem nominovať svojho zástupcu do veriteľského výboru," avizovala Venhartová.


Česi prestávajú chodiť do krčiem, uprednostňujú plechovkové pivo

Spotreba raketovo stúpa na úkor čapovaného piva.

PRAHA. Česi prestávajú chodiť do krčiem. Učarovali im plechovky, ich spotreba raketovo stúpa na úkor čapovaného piva. Informoval o tom portál ihned.cz. Český pivovar Budějovický Budvar je teraz v rozhodujúcej fáze rozvoja, ktorá si vyžiada investície za stovky miliónov korún. Nové logistické centrum stálo vlani podnik viac ako 700 miliónov Kč (27,65 milióna eur). Tento rok pôjde ďalších celkom 600 miliónov Kč do novej budovy pre tanky na kvasenie piva, a tiež do novej linky na plnenie fliaš, či do zvýšenia kapacity plničky plechoviek. To, do čoho Budvar investuje, dobre ilustruje, aké trendy teraz hýbu pivným trhom v Česku. Spotreba piva zásadne nerastie, pri čapovanom dokonca klesá. Budvar ale stavil na rastúci export. Preto zvyšuje celkovú výrobnú kapacitu. V roku 2019 by mal budejovický pivovar produkovať dva milióny hektolitrov piva, o štvrtinu viac ako teraz. Pokiaľ ide o plechovky, Budvar je na domácom trhu lídrom. Približne pätinu, teda 20 % svojej produkcie ponúka v plechovkách a čaká ďalší rast. Konzumácia piva doma, a nie v krčme, je totiž najnovším trendom, a nielen v Česku, ale aj vo svete. Na domácom trhu k tomu prispeli svojím dielom povinné elektronické pokladnice a zákaz fajčenia v reštauráciách. "Z národa s tradičnou krčmovou pivnou kultúrou sa stávame skôr krajinou plechovkového piva," skonštatovala riaditeľka Českého zväzu pivovarov a sladovní Martina Ferencová. Jeho spotreba podľa štatistík, ktoré má zväz k dispozícii, vzrástla vlani medziročne takmer o 50 percent. V priemere každé desiate vypité pivo v Česku je z plechovky. Ako hlavný dôvod obľuby plechoviek sa uvádza to, že sú ľahké a zákazník, na rozdiel od fliaš, nemusí riešiť vracanie prázdnych obalov. Na záujem o plechovkové pivo reaguje nielen Budvar, ale aj domáca jednotka, skupina Plzeňský Prazdroj. V plechovkách predáva vyše 10 percent svojej produkcie. Aj pivovar zo skupiny Heineken - Krušovice - stavil na plechovky. "Jednou z hlavných investícií tohto roku bude nový plnič plechoviek," potvrdila hovorkyňa Heinekenu Jana Austová Pikardová. Tretí rok sa plnia do plechoviek aj pivá značiek Starobrno, Březňák či Zlatopramen. Skupina Pivovary Staropramen onačila za dve najväčšie oblasti investícií podporu exportu a podporu návštevnosti krčiem v Česku. "Negatívny vplyv regulačných opatrení, na čele so zákazom fajčenia v krčmách a reštauráciách, očakávame aj v prvej polovici tohto roka," poznamenal hovorca Pivovarov Staropramen Pavel Barvík. Podľa Ferencovej môže k "návratu ľudí do krčiem" pomôcť aktivita pivovarov a prevádzkovateľov reštaurácií. "Či už je to tzv. pivná gastronómia, ponuky pivných špeciálov, stretávanie sa so sladovníkmi v krčmách," vymenúva. Predávať viac piva v krčmách je vec, ktorú si pivovary prirodzene želajú. Marža z fliaš a plechoviek predaných v obchode dosahuje skôr jednociferné čísla, pri čapovanom pive to môžu byť desiatky percent.


Magio pláž štartuje sezónu, otvorená bude do začiatku septembra

BRATISLAVA. Obyvatelia i návštevníci hlavného mesta, milovníci dobrej zábavy i oddychu, sa môžu aj tento rok tešiť na obľúbenú Magio pláž na Tyršovom nábreží v bratislavskej Petržalke. Tá pomyselné dvere svojho 11. ročníka otvorí v piatok 16. júna. Verejnosti bude prístupná do 3. septembra. Magio pláž bude tento rok v znamení kultúry a oddychu. Pripravených je takmer 20 koncertov rôznych hudobných žánrov. Na pódiu sa predstaví Korben Dallas, skupina Ocean, DJ Vec, Hafner, Puding pani Elvisovej či Chris Ellys. Na svoje si prídu aj športovci. K dispozícii budú mať počas leta dve ihriská na plážový volejbal a jedno na plážový futbal. Zaujímavosťou je aj špeciálny kremičitý piesok bielej farby, privezený z Česka. Návštevníci si na pláži môžu zahrať aj stolný tenis, bedminton či petang. Počas 11. ročníka letnej sezóny Magio pláže budú v rámci kultúrnych aktivít pripravené besedy so slovenskými autormi. Deti sa môžu tešiť aj na interaktívne čítania s bábkohercami. Ani tento rok nebude chýbať Bažant Kinematograf. Pre návštevníkov letného kina je pripravený päťtýždňový maratón filmových večerov. Pestrá ponuka filmov vrátane premiér čaká návštevníkov od 17. júla do 20. augusta.


Väčšina Gorily sa ukazuje ako pravdivá, povedal vyšetrovateľ prezidentovi

Andrej Kiska sa ohradil aj proti postupu Roberta Kaliňáka v kauze Bašternák

BRATISLAVA. Čo nemohol povedať poslancom, povedal napokon prezidentovi. Šéfovi vyšetrovacieho tímu Gorila Marekovi Gajdošovi, ktorý odchádza pre zásahy do vyšetrovania, nedovolili prísť na branno-bezpečnostný výbor, no pozval ho k sebe prezident Andrej Kiska. Stretnutie trvalo približne pol hodiny. Gajdoš po stretnutí nechcel hovoriť o detailoch, keďže ide o živú kauzu. Povedal, že jeho doterajšie výroky platia, a tiež, že väčšina informácií v spise Gorila sa ukazuje ako pravdivá. "Nieslo sa to vo všeobecnejšom kontexte, aj historickom, ako sa vyvíjala kauza Gorila od roku 2006 až doteraz. Nebolo to nič konkrétne," povedal Gajdoš. Musí zachovávať mlčanlivosť a dbal na to, aby "sa nepovedali veci, ktoré nie sú dodnes ustálené". Zopakoval, že dôvody jeho odchodu do civilu platia, no viac spresniť nechcel. Prezidentov hovorca Roman Krpelan zopakoval, že prezident si chcel vypočuť informácie priamo od vyšetrovateľa. Budúci týždeň sa Kiska stretne s policajným prezidentom Tiborom Gašparom. Krpelan nevylúčil, že prezident sa opätovne stretne aj so špeciálnym prokurátorom Dušanom Kováčikom, ktorý prípad dozoruje. "Toto stretnutie vnímame ako súkromnú iniciatívu prezidenta, ku ktorej nevidíme dôvod sa vyjadrovať," odkázal tlačový odbor ministra vnútra Roberta Kaliňáka zo Smeru. Práve on Gajdošovi minulý týždeň neumožnil vystúpiť pred parlamentným výborom, ktorého zvolanie si vynútila opozícia. Napokon na ňom tak vystúpil len on a policajný prezident Tibor Gašpar. Gajdoš požiadal o odchod do civilu po sedemnástich rokoch v službe. Za odchodom sú podľa neho podmienky, v ktorých sa ocitol a prístup viacerých ľudí, ktorí mali "vplyv na jeho prácu a nepriamo aj výsledky“.Čo mal presne na mysli, dosiaľ nepovedal. Policajný prezident však pre Gajdošove výroky podal trestné oznámenie na neznámeho páchateľa pre podozrenie z marenia spravodlivosti. Predtým ešte vyhlásil, že vyšetrovateľ z polície uteká, lebo jeho tím v kauze Gorila nemá výsledky. Po zasadaní výboru už tvrdil, že to tak nie je a že sa Gajdošovi za prácu poďakuje. Aj pre trestné oznámenie nechcel Gajdoš hovoriť o prípade bližšie. Pracuje na tom, aby výsledky dokazovania dal dohromady v podobe, v ktorej ich dostane jeho nástupca. "Potom budem mať aj lepší prehľad, aby som sa k vyšetrovaniu bližšie vyjadril." Vypočuť chcel aj premiéra Roberta Fica zo Smeru, ktorého spis Gorila spomína ako návštevníka konšpiračného bytu. "Pokus tam bol." Špeciálny prokurátor však robil previerku spisu, a tak sa nejaký čas podľa Gajdoša nedalo pokračovať. Či Fico skutočne chodieval do bytu na Vazovovej, ktorý spomína Gorila, vyšetrovací tím podľa jeho slov zatiaľ nedokazoval. Fico na túto otázku odmieta odpovedať už od vypuknutia kauzy. Vo štvrtok však tvrdil, že je kedykoľvek pripravený vo veci vypovedať. "Gorila, to je privatizácia, provízie a kupovanie poslancov za druhej vlády Mikuláša Dzuridnu," povedal. K svojej úlohe v prípade sa však opäť nevyjadril. Prečo Fica dosiaľ nevypočuli, pritom nemá kto preveriť. Na Kováčika totiž pred uzavretím prípadu nemá dosah ani generálny prokurátor Jaromír Čižnár. Ten ešte v júni povedal, že do kauzy preto vstupovať nebude. Navyše, práve generálna prokuratúra by prišla na rad v prípade opravných prostriedkov. Kováčik sa vo štvrtok ku kritike svojho prístupu ku kauze nevyjadril. Prácu vyšetrovateľa som vždy mal a stále mám rád, avšak podmienky, v ktorých som sa vzhľadom na prístup viacerých osôb majúcich vplyv na moju prácu a nepriamo aj na jej výsledky ocitol, sú z dlhodobého hľadiska mnou subjektívne netolerovateľné. Kaliňák s Gašparom minulý týždeň poslancom zhodne tvrdili, že Gajdoš nemal problém s vedením polície ani ministerstva, ale mal isté nezhody s Kováčikom. Gajdošovu neúčasť vysvetľovali tým, že musí dodržať mlčanlivosť. "Mohol by len prísť a v tichosti tu sedieť,“ vysvetľoval Kaliňák, podľa ktorého na zasadanie výboru nikdy nechodia policajti ani vyšetrovatelia, ale iba šéfovia jednotlivých inštitúcií. Kiska sa proti Kaliňákovi ohradil aj v kauze Bašternák. V rozhovore pre Trend ho kritizoval, že lipne na ministerskej stoličke. "Od začiatku prípadu všetci vieme, že rečiam o dvanástich miliónoch, ktoré niekto priniesol v hotovosti, sa nedá veriť," povedal prezident. "Preto sa nedá rozumieť tomu, prečo zatiaľ nie je nikto stíhaný." Keď verejný činiteľ zaručí vyšetrenie prípadu, hovorí Kiska, tak aj keby vznikla len hypotetická otázka, či nemá na prípad priame prepojenie, mal by odstúpiť. Prezident to považuje za prejav elementárnej slušnosti. "To sa neudialo," povedal. Kaliňák na jeho kritiku nereagoval.


Tiger Woods mal v čase zatknutia v tele päť rôznych látok

Woodsa zadržali v júli, keď ho našli, ako spí za volantom svojho auta.

NEW YORK. Americký golfista Tiger Woods mal v čase zatknutia vo svojom tele päť rôznych látok. Vyplýva to z toxikologickej správy. Bývalého lídra svetového rebríčka zadržali v júli, keď ho našli, ako spí za volantom svojho auta. Počas skúšky triezvosti zakolísal pri prechode po bielej čiare a začal dvíhať opačnú ruku, než mu kázal policajt. Médiá pôvodne informovali, že dôvodom zatknutia bol alkohol, ale Woods niekoľko hodín po prepustení uviedol, že jeho správanie spôsobila neočakávaná reakcia na predpísané lieky. Podľa informácií televízie ESPN mal Woods v tele Vicodin, Xanax, Ambien, Dilaudid a THC. Práve tento "koktejl" zapríčinil, že golfista zaspal za volantom. Američan sa nedávno dohodol s asistentom štátneho zástupcu v štáte Florida, že absolvuje program pre ľudí, ktorých chytili pod vplyvom drog alebo alkoholu. Woods v júli ukončil aj intenzívny program liečby problémov s nespavosťou a užívaním silných liekov proti bolesti.


Po vážnej nehode na britskej diaľnici obvinili vodičov kamiónov

LONDÝN. Britská polícia obvinila v nedeľu dvoch vodičov kamiónov zo zavinenia smrti v dôsledku nebezpečnej jazdy po tom, ako sa v piatok nadránom ich vozidlá zrazili na diaľnici M1 s minibusom. Nehodu neprežilo osem pasažierov z minibusu, štyria ďalší utrpeli vážne zranenia. Informovala o tom agentúra DPA. Šoférov dvoch ťažkých nákladných vozidiel vo veku 31 a 55 rokov zadržali krátko po nehode na hlavnej britskej diaľnici M1 približne 80 kilometrov severozápadne od Londýna. K tragédii došlo po 03.00 h miestneho času pri obci Newport Pagnell v grófstve Buckinghamshire. Všetky tri vozidlá išli rovnakým smerom, uviedla polícia v regióne Thames Valley. Mladší muž bol navyše obvinený zo zavinenia smrti v dôsledku nedbalej jazdy spoločne s prekročením predpísaného limitu alkoholu. Obaja kamionisti sa v súčasnosti nachádzajú vo väzbe a čakajú na pondelňajšie súdne pojednávanie. Vážna dopravná nehoda si vyžiadala smrť šiestich mužov a dvoch žien, medzi vážne zranenými je päťročné dievča. Polícia predpokladá, že minibus smeroval z oblasti Nottinghamu v regióne East Midlands.


Američania prepustili na slobodu storočného väzňa

Sonny prežil svojho právneho zástupcu aj sudcu, ktorý ho poslal za mreže.

NEW YORK. Najstaršieho väzňa v Spojených štátoch, niekdajšieho člena jedného z mafiánskych klanov pôsobiaceho v New Yorku, v piatok vo veku sto rokov prepustili z väzenia v štáte Massachusetts. Informovali o tom americké médiá. John Franzese, známy ako Sonny, sa za mreže dostal pred pol storočím za bankovú lúpež. Niekoľkokrát ho prepustili na podmienku, avšak do väzenia sa kvôli opakovaným deliktom vracal. Naposledy to bolo kvôli vydieraniu striptízových klubov a pizzerie v štáte New York. Franzese je podozrivý, že má na svedomí až 50 vrážd, nikdy mu ale nedokázali, že páchateľom je práve on. Prežil troch ľudí, ktorých pôvodne obžalovali spolu s ním, svojho právneho zástupcu aj sudcu, ktorý ho v roku 1967 poslal do väzenia. Slobodu si bude užívať u svojej dcéry v Brooklyne. Najstarším žijúcim väzňom v Spojených štátoch je teraz podľa internetových stránok televízie Fox News 95-ročný Salvatore Sparacio, bývalý šéf zločineckej bandy z Filadelfie.


Barcelona získala z Japonska ďalšieho mladého hráča

BARCELONA. Španielsky futbalový klub FC Barcelona angažoval ďalšieho Japonca. Po Takefusovi Kubovi získal z Kašima Antlers 20-ročného útočníka Hirokiho Abeho. Informovala o tom agentúra AFP. Abeho v minulej sezóne vyhlásili za najlepšieho mladého hráča v japonskej najvyššej súťaži. Predpokladá sa, že v novom pôsobisku začne v B-tíme. "Veľmi sa teším na novú výzvu, hoci to nebolo jednoduché rozhodnutie. Liga je v plnom prúde a bolo ťažké opustiť tím," uviedol v stanovisku japonský reprezentant, ktorý absolvoval debut v národnom tíme na Copa America.


Turistov prekvapili lokálne záplavy v talianskej rokline Raganello

Najmenej desať mŕtvych si vyžiadali lokálne záplavy v rokline Raganello, ktorá leží neďaleko horskej obce Civita v Kalábrii na juhu Talianska. Ďalších 23 ľudí vrátane dvoch detí a holandského turistu so zlomeninou panvy sa podarilo zachrániť. Kaňon Raganello, ktorý je súčasťou národného parku Pollino, má dĺžku 13 kilometrov a patrí medzi obľúbené destinácie výletníkov. Tí sem cestujú, aby sa pokochali v priezračnej vode a osobitých skalných útvaroch.


Rezník podľa Nicholsonovej pomohol Kočnerovi aj Bašternákovi

Politické tlaky

Výsledky hlasovania

Stĺpček šéfredaktorky

Komentár

Rezníkov profil

Podozrenie s Kočnerom

Reakcie na výsledky

Rozhovor s reportérom

Zmluva, ktorú podpísal kandidát na šéfa RTVS, je podľa opozičnej poslankyne nevýhodná. Rušiť ju chcela aj Miloslava Zemková.

BRATISLAVA. Len asi trištvrte hodinu pred druhým hlasovaním o novom riaditeľovi RTVS sa začalo spájať meno neskoršieho víťaza voľby, Jaroslava Rezníka, s kontroverzným podnikateľom Mariánom Kočnerom známeho z mafiánskych zoznamov. Nový šéf verejnoprávneho média ešte v roku 2005 ako šéf Slovenského rozhlasu podpísal s Kočnerovým Štúdiom K.F.A. zmluvu o doživotnom prenájme cesty k pozemku, na ktorom neskôr vyrástla budova Five Star Residence. Za tou zas stojí okrem Kočnera aj podnikateľ Ladislav Bašternák. Na toto prepojenie upozornila podpredsedníčka parlamentu za SaS Lucia Nicholsonová. Zmluva je podľa nej nevýhodná a len vďaka nej mohla vzniknúť celá rezidencia známa z kauzy Bašternák. "Rezník Kočnerovi pomohol, čo tam po tom, že pre rozhlas bola táto zmluva o doživotnom prenájme totálne nevýhodná," vyhlásila Nicholsonová. Problém pre Štúdio K.F.A. ako investora celej stavby mal vzniknúť už na začiatku pri získavaní stavebných povolení. Keďže k budúcej budove nemalo štúdio príjazdovú cestu, nemohli ani dostať potrebné povolenia. Napokon ho dostalo práve vďaka kontraktu s Rezníkom. Zmluva určila doživotné nájomné vo výške 30-tisíc korún (996 eur) ročne. Zároveň tak vznikla ťarcha na liste vlastníctva. Po odchode Rezníka z rozhlasu upozornila na nevýhodnosť celej zmluvy už jeho nástupníčka, Miloslava Zemková, ktorá chcela v roku 2006 kontrakt zrušiť. „Keby RTVS odstúpila od zmluvy, tak Five Star Residence nemá žiadnu trhovú hodnotu,“ tvrdí Nicholsonová. K zrušeniu pôvodnej zmluvy však podľa opozičnej političky napokon nedošlo a Zemková podpísala s Kočnerom len dodatok. Podľa neho malo vecné bremeno platiť len do vybudovania novej prístupovej cesty, ale najdlhšie do konca júna 2007. Vecné bremeno v prospech Štúdia K.F.A. však na liste vlastníctva stále je. Vzniknúť malo podpisom novej zmluvy z roku 2009. „Evidentne musela vzniknúť nová zmluva s doživotným právom. Cena sa nemenila,“ dodala Nicholsonová. K zmluve z roku 2009, ktorá vrátila problém do pôvodného stavu, sa opozičná politička nedostala. V súčasnosti tento kontrakt podľa nej hľadajú v RTVS. Podpísať ho mohla podľa Nicholsonovej zrejme Zemková. Opozičná politička zhrnula, že informácie o obchodoch sa k nej dostali až uplynulú noc a nevie, či súvisia s voľbou šéfa verejnoprávneho média. Ak však podľa nej uspeje Rezník, kruh okolo Kočnera, Smeru, Bašternáka či Roberta Kaliňáka sa podľa nej uzavrie.


Krajiny sa dohodli bez USA, Transpacifické partnerstvo pokračuje

Trump vycúval z dohody o Transpacifickom partnerstve hneď po nastúpení do úradu.

DANANG. Ministri obchodu z 11 krajín pacifického regiónu v skorých ranných hodinách v sobotu oznámili, že dosiahli prelomovú dohodu ohľadom pokračovania Transpacifického obchodného partnerstva (TPP) po tom, ako z neho vystúpili USA, informovala agentúra AP. Ministri, ktorí sa stretli vo vietnamskom Danangu v rámci summitu Ázijsko-tichomorskej hospodárskej spolupráce (APEC) vo svojom vyhlásení uviedli, že sa zhodli "na základných prvkoch" 11-členného paktu. Dosiahnutie kompromisu bolo oddialené nezhodami na poslednú chvíľu, ktoré zabránili lídrom TPP, aby sa stretli a schválili plán už v piatok. Vo vyhlásení sa ďalej uvádza, že ministri zachovali "vysoký štandard, celkovú rovnováhu a integritu TPP pri súčasnom zabezpečení obchodných a iných záujmov všetkých účastníkov a zachovaní ich vnútorného práva regulácie, vrátane flexibility strán určiť si legislatívne a regulačné priority". Americký prezident Donald Trump v januári vycúval z dohody o TPP, ktorú podporil jeho predchodca v úrade Barack Obama. Predstavitelia 11 krajín, ktoré v partnerstve zostali, sa tak museli stretnúť, aby schválili dohodu vypracovanú cez noc počas rozhovorov na poslednú chvíľu.


Kontrola školskej inšpekcie ocenila prípravy na testovanie piatakov

Na testoch sa zúčastnilo 88 percent z celkového počtu 3991 evidovaných piatakov.

BRATISLAVA. Riaditelia a školskí koordinátori vo väčšine škôl pripravili vhodné podmienky a vyhovujúce priestory na testovanie piatakov, ktoré sa na Slovensku realizovalo 21. novembra 2018. Nedostatky boli zistené v deviatich percentách škôl a súviseli s nedôsledným oboznámením sa školských koordinátorov a administrátorov so všeobecnými zásadami a podmienkami stanovenými v pokynoch k realizácii testovania. Vyplýva to zo Správy o stave zabezpečenia a realizácii celoslovenského testovania žiakov piateho ročníka v základných školách v školskom roku 2018/2019, ktorú vypracovala Štátna školská inšpekcia. Štátna školská inšpekcia kontrolovala stav zabezpečenia a realizáciu celoslovenského testovania žiakov piateho ročníka v 125 základných školách, z nich bolo 113 štátnych, desať cirkevných a dve súkromné školy. S vyučovacím jazykom slovenským bolo 115 subjektov a s vyučovacím jazykom maďarským desať. "Kontrola sa cielene zamerala na prípravu a organizačné zabezpečenie priebehu písomnej formy testovania predmetov matematika, slovenský jazyk a literatúra, maďarský jazyk a literatúra v skupinách intaktných žiakov. Vo väčšine škôl realizáciu Testovania 5 organizačne zabezpečili," vyplýva zo správy Štátnej školskej inšpekcie. Z celkového počtu 3991 evidovaných žiakov piateho ročníka sa administrácie testov zúčastnilo 88 percent (3502). Dôvodmi neprítomnosti 489 žiakov boli najmä zdravotné dôvody (167), vzdelávanie v školách v zahraničí (139), zdravotné znevýhodnenie (88 žiakov) a 11 malo iné dôvody. Neprítomnosť 69 žiakov v deň testovania zákonní zástupcovia neoznámili a ďalší 15 žiaci, podľa vyjadrenia učiteľov, boli záškoláci. Podľa Štátnej školskej inšpekcie sa počas administrácie testov v školách nevyskytli žiadne rušivé momenty. "Administrácia testov z matematiky, slovenského jazyka a literatúry, maďarského jazyka a literatúry prebiehala vo vhodne upravených triedach, ktorých počet bol identický s počtom skupín," konštatovala Štátna školská inšpekcia. "Všetci administrátori mali pripravené zasadacie poriadky. Zoznamy žiakov boli umiestnené na dverách a obsahovali príslušné náležitosti. Koordinátori, administrátori a externý dozor vykonávali svoju činnosť v pridelených skupinách žiakov prevažne v súlade s určenými inštrukciami," dodala školská inšpekcia. Do celoslovenského testovania piatakov sa 21. novembra 2018 zapojilo 46.360 žiakov na 1487 základných školách, počas ktorého dosiahli priemerne v teste z matematiky 59,3 percenta a zo slovenského jazyka a literatúry 58,4 percenta.


Lajčák sa obáva najslabšej účasti Slovákov vo voľbách do europarlamentu

Zatiaľ nerobíme nič preto, aby sme neboli opäť najhorší, uviedol minister zahraničných vecí.

BRATISLAVA. Minister zahraničných vecí Miroslav Lajčák je pripravený hovoriť so šéfom rezortu vnútra Tomášom Druckerom o zmene volebnej legislatívy tak, aby Slovensko dosiahlo vyššiu volebnú účasť vo voľbách do Európskeho parlamentu (EP). Deklaroval to na spoločnom rokovaní zahraničného výboru a výboru pre európske záležitosti. Tému rekordne nízkej volebnej účasti na Slovensku v týchto voľbách otvoril Martin Klus. "Ja som dal návrh zákona, ktorý by umožňoval voliť aj na ambasádach, čo je pomerne bežná prax v EÚ. Chcem preto vedieť, či by ste boli schopný nového ministra vnútra pomknúť, aby sa k tomu postavil pozitívne, lebo predošlý minister to neurobil," uviedol Klus. Som zdesený, že v dobe, keď máme informácie o všetkom, ani nevieme ustanoviť, či bol alebo nebol chemický úrok v meste Dúmá. Akoby sme nevedeli, čo chceme dosiahnuť. Neverím, že sa to vyrieši bombardovaním. Lajčák priznal, že zdieľa obavy z nízkej volebnej účasti. "Zatiaľ nerobíme nič preto, aby sme neboli opäť najhorší. Je to pritom vizitka náš všetkých. Teda jednoznačne áno, mohli by sme byť v záujme zvýšenia účasti menej reštriktívni. V Nemecku je šesť spôsobov, ako môže občan Nemecka voliť do EP. Budem preto o tom hovoriť s Druckerom a chcem aj vás požiadať o politickú podporu. Sme krajina, ktorá profituje z členstva v EÚ, mali by sme preto ukázať náš európsky charakter," poznamenal Lajčák na margo volieb, ktoré budú v roku 2019. Šéf slovenskej diplomacie sa nevyhol ani téme povinných kvót na prerozdeľovanie migrantov. "Naša pozícia je konzistentná. Vnímame to ako spoločný problém a sme pripravení sa podieľať na jeho riešení, čo aj dokazujeme. Odmietame však mechanické prerozdeľovanie migrantov na základe kvót, lebo sa ukázalo ako nefunkčné," zdôraznil Lajčák s tým, že migrácia nie je administratívny problém, a preto nemôže mať administratívne riešenie. Ak by sa o reforme azylového systému, zahŕňajúcej povinné kvóty, hlasovalo v rámci EÚ jednoduchou väčšinou, bola by to podľa ministra katastrofa, vyvolalo by to trhlinu. Lajčák je znepokojený aj vývojom v Sýrii. "Som zdesený, že v dobe, keď máme informácie o všetkom, ani nevieme ustanoviť, či bol alebo nebol chemický úrok v meste Dúmá. Akoby sme nevedeli, čo chceme dosiahnuť. Neverím, že sa to vyrieši bombardovaním. Treba komunikovať, sadnúť si za stôl. Rinčanie zbraní nič nerieši," dodal. Eurovýbor a zahraničný výbor spoločne rokovali o Správe o plnení úloh zahraničnej a európskej politiky SR v roku 2017 a jej zameraní na rok 2018, ktorú zobrali na vedomie. V dokumente sa píše, že jednou z hlavných priorít slovenskej diplomacie na roky 2018 a 2019 bude predsedníctvo vo V4, ktoré Slovensko prevezme v júli tohto roka. Cieľom piateho slovenského predsedníctva v zoskupení bude okrem iného "ukázať, že členstvo SR vo V4 je komplementárne k nášmu členstvu v EÚ i v národných snahách byť v jadre európskej integrácie," píše sa v Správe. "Hoci zvonka býva pohľad na V4 často kritický, pre budovanie koaličného potenciálu a presadzovanie záujmov SR v Európe a vo svete je V4 naďalej formátom strategického významu," uvádza sa ďalej v materiáli. Slovensko sa v roku 2018 bude pripravovať aj na predsedníctvo v Organizácii pre bezpečnosť a spoluprácu v Európe (OBSE). To budúci rok prevezme ako tretia predsednícka krajina po Rakúsku a Taliansku. V súčasnosti už predsedá dvom orgánom tejto organizácie - Fóru pre bezpečnostnú spoluprácu a Kontaktnej skupine partnerov OBSE pre spoluprácu v regióne Stredozemného mora. Tento rok chce Slovensko zároveň predložiť kandidatúru na ďalšie predsedníctvo. V roku 2019 chce predsedať zasadnutiu Rady OECD na ministerskej úrovni.


Ukrajinskí vodiči ukončili blokádu na ukrajinskej aj slovenskej strane

Vodiči nesúhlasia s nariadením, že pokiaľ jazdia s evidenčným číslom členského štátu Únie, tak musia pravidelne opúšťať Ukrajinu.

VYŠNÉ NEMECKÉ. Ukrajinskí vodiči ukončili vo štvrtok o 12.15 h blokáciu nákladnej dopravy na hraničnom priechode Užhorod-Vyšné Nemecké. Agentúru TASR o tom informovala hovorkyňa Colného úradu Michalovce Klára Baloghová. Štrajkujúci ukrajinskí vodiči s osobnými motorovými vozidlami, ktorí v stredu úplne zablokovali nákladnú dopravu na ukrajinskej strane hraničného priechodu, ukončili podľa jej slov štrajk a uvoľnili priechod všetkým vozidlám v smere na Ukrajinu i na Slovensko. "Colníci už plynule vybavujú všetky nákladné vozidlá v oboch smeroch," vysvetlila hovorkyňa s tým, že v dôsledku blokády sa však zvýšila doba čakania na obidvoch stranách. Do rozpustenia kolón sa môže ešte zvýšiť. "Aktuálne pred vstupom do colného priestoru na slovenskej strane čaká do 30 nákladných vozidiel," doplnila. Dôvodom protestnej akcie bola pretrvávajúca snaha o dosiahnutie zmeny ukrajinskej legislatívy. Podľa nej musia vodiči v prípade, že jazdia na autách s evidenčnými číslami registrovanými v členských krajinách Únie, raz za niekoľko dní opúšťať územie Ukrajiny. S touto povinnosťou dlhodobo nesúhlasia.


Peugeot čaká elektrifikácia aj návrat do USA

Do roku 2025 bude mať každý model elektrickú verziu.

DETROIT. Na kongrese Automotive News, ktorý sa konal popri detroitskom autosalóne, predstavil šéf skupiny PSA Carlos Tavares plány pre najbližších sedem rokov. Týkajú sa masového príchodu elektromobilov aj návratu do USA. Plány PSA sú celkom smelé - mať v roku 2025 v portfóliu 40 elektrifikovaných modelov vrámci značiek Peugeot, Citroen, Opel, Vauxhall a DS. Pôjde o rôzne stupne elektrifikácie, od najjednoduchšej technológie mild-hybrid, cez plug-in hybridy až po čisté elektromobily. Skupina PSA už skôr vyhlásila, že do roku 2024 bude mať Opel z každého modelu aj elektrickú verziu. Celosvetovo chce PSA podľa Tavaresa predstaviť v nasledujúcich šiestich rokoch predstaviť 124 nových modelov. Minulý rok skupina PSA kúpila od General Motors stratový Opel a britský Vauxhall. Tavares súčasnú situáciu v Opeli vníma ako veľmi podobnú v Peugeote a Citroene pred piatimi rokmi. Ako vysvetlil, je veľmi dôležitá veľkosť automobilky, aby sa vedela rýchlo prispôsobiť zmenám. "Rýchlosť, ktorú potrebujeme na prispôsobenie nezávisí od nás, ale je stanovená reguláciami a zmenami v nákupnom správaní," povedal Tavares na konferencii pre Automotive News. Pre Opel, ktorý General Motos netlačil mimo Európu je teraz dôležité nájsť nové trhy a jedným z nich by mohla byť Severná Amerika. Aby mohli automobilky rásť, hľadajú nové trhy. Lákadlom sú často Spojené štáty, ako druhý najväčší automobilový trh na svete. Po Fiate by sa tak za oceán mala vrátiť aj jedna zo značiek PSA. Ktorá to bude Tavares zatiaľ neprezradil. Peugeot sa z tamojšieho trhu stiahol pre nezáujem na začiatku 90. rokov.. PSA si už pôdu na novom trhu postupne pripravuje. Minulý rok predstavila spoločnosť Free2Move zameranú na zdieľanú dopravu, teda car sharing, ktorá bude zatiaľ využívať autá iných značiek. Tavares už potvrdil, že PSA pracuje na prvom modeli navrhnutom pre americký trh, ktorý by


CIA sa pokúsi zabiť Kim Čong-una, tvrdí Severná Kórea

KĽDR avizuje okamžitý protiteroristický útok po tom, ako mala CIA preniknúť na jej územie.

SOUL. Severná Kórea v piatok obvinila americkú spravodajskú službu CIA, že zosnovala sprisahanie s cieľom zavraždiť severokórejského vodcu Kim Čong-una. Oficiálna severokórejská tlačová agentúra KCNA uviedla, že CIA v spolupráci s juhokórejskou rozviedkou pripravovali komplot. Severokórejského vodcu chceli usmrtiť počas osláv v Pchjongjangu. O obsahu komuniké severokórejského ministerstva bezpečnosti informovala agentúra AFP. Ministerstvo štátnej bezpečnosti tvrdí, že "teroristická skupina" pozostávajúca z amerických a juhokórejských tajných služieb prenikla na územie KĽDR.  Zaútočiť mala rádioaktívnymi biochemickými látkami i jedovytými nanolátkami na verejnej vojenskej prehliadke. Účinky by sa podľa severokórejskej verzie prejavili najskôr o šesť mesiacov. KĽDR tiež avizovala okamžitý protiteroristický útok, informuje britská spravodajská stanica BBC. V utorok obvinila Severná Kórea USA, že Kórejský polostrov dohnali na pokraj jadrovej vojny. KĽDR tým reagovala na zapojenie dvoch amerických nadzvukových bombardérov B-1B do cvičenia juhokórejských a japonských vzdušných síl. Napätie v regióne sa stupňuje pre jadrový a raketový program, v ktorom Severná Kórea pokračuje napriek protestom OSN a tlaku USA. Americký prezident Donald Trump však počas nedávneho rozhovoru s agentúrou Bloomberg vyhlásil, že sa nebráni stretnutiu so severokórejským vodcom "za vhodných okolností". Uviedol dokonca, že by bol takýmto stretnutím "poctený".


Pakistan prepustil sto indických väzňov ako gesto dobrej vôle

ISLAMABAD. Pakistan v pondelok prepustil na slobodu 100 indických väzňov, čo označil za "gesto dobrej vôle" so zámerom zmierniť vlnu nepriateľských akcií, ktorá sa rozpútala v uplynulom čase medzi týmito rivalskými krajinami s jadrovým arzenálom. Informovala o tom tlačová agentúra DPA. Hovorca ústrednej väznice v pakistanskom meste Karáči potvrdil prepustenie väzňov a uviedol, že budú odovzdaní indickým úradom na hraničnom priechode Wagah. Ide o prvú z piatich plánovaných skupín väzňov, ktorí majú byť prepustení. Ďalší opustia väznice 15., 22. a 29. apríla. "Pakistan sa rozhodol prepustiť 360 indických väzňov, medzi ktorými je 355 rybárov a päť iných civilistov. Od Indie očakávame recipročný krok," vyhlásil hovorca pakistanského rezortu diplomacie. V indických väzniciach je 347 Pakistancov, v pakistanských väzniciach je 537 Indov. Obe krajiny si často navzájom zatýkajú svojich občanov. Väčšinou ide o osoby, ktoré omylom prekročili dlhú, slabo stráženú hranicu, ako aj o rybárov, ktorí sa neúmyselne vplavili do cudzích výsostných vôd v Arabskom mori. Vzťahy medzi krajinami sú napäté od februára, keď India vykonala nálety proti "teroristickému táboru" na území Pakistanu. Vzdušné útoky indických síl prišli po smrtiacom samovražednom bombovom útoku v Indiou spravovanej časti sporného regiónu Kašmír, pri ktorom zahynulo 40 príslušníkov indickej polovojenskej polície. Kašmír je rozdelený medzi Indiu a Pakistan, obe krajiny si však robia nárok na celý región. V indickej časti nazývanej Džammú a Kašmír, v ktorej majú prevahu vyznávači islamu, pôsobí viacero militantných skupín. Tie bojujú buď za nezávislosť Kašmíru, alebo za pripojenie k Pakistanu.


Rusko znepokojil plán USA nasadiť v Poľsku letku dronov

Poľsko plánuje zvyšovať vojenskú prítomnosť USA na svojom území aj naďalej.

MOSKVA. Moskva je znepokojená plánom Washingtonu nasadiť v Poľsku letku dronov, uviedol vo štvrtok námestník ruského ministra zahraničných vecí Sergej Riabkov. "Určite nás to znepokojuje, pretože to odráža snahy o zvýšenie vojenského napätia v Európe, najmä na tzv. východnom krídle NATO... Používajú sa falošné výhovorky na realizáciu programov, ktoré destabilizujú a eskalujú situáciu," uviedol Riabkov, ktorého citovala agentúra TASS. Vojenské plány Spojených štátov a Poľska boli predmetom rokovaní prezidentov oboch krajín na stredajšej schôdzke v Bielom dome. Americký prezident Donald Trump súhlasil so zriadením základne pre ďalších 1000 príslušníkov amerických ozbrojených síl v Poľsku, pričom náklady na jej výstavbu bude hradiť poľská strana. Poľský prezident Andrzej Duda na spoločnej tlačovej konferencii s Trumpom povedal, že z vojenského hľadiska sa prítomnosť Spojených štátov v Poľsku bude postupne zvyšovať aj naďalej. V Poľsku sa v súčasnosti nachádza približne 4000 príslušníkov amerických ozbrojených síl. Trump, ktorý uviedol, že uvažuje o vyslaní až 2000 ďalších amerických vojakov do Poľska, neskôr povedal, že americká vojenská prítomnosť v tejto krajine predstavuje "obmedzenú silu". Trump tiež dodal, že Poľsko uskutoční nákup 32 viacúčelových bojových lietadiel typu F-35.


Tatar si nezahrá play off, posledným postupujúcim je Columbus

Slovenský útočník by za istých okolností mohol prísť na MS.

NEW YORK. Hokejisti Columbusu Blue Jackets získali poslednú voľnú miestenku do play off aktuálnej sezóny zámorskej NHL. V piatkovom dueli v Madison Square Garden zdolali hráčov New Yorku Rangers 3:2 po samostatných nájazdoch a rozhodli o tom, že Montreal Canadiens v kádri s Tomášom Tatarom nepostúpi do vyraďovacej fázy. Tatar by za istých okolností mohol posilniť slovenskú reprezentáciu na domácich MS. Hráči Columbusu siahali aj na víťazstvo v riadnom hracom čase, keď na rýchly gól Chrisa Kreidera odpovedali v tretej tretine Ryan Dzingel s Artemijom Panarinom. Pavel Bučnevič síce sedem sekúnd pred koncom tretej tretiny vyrovnal, ale v samostatných nájazdoch sa tešil Columbus vďaka zásahu Panarina. "Som hrdý na týchto chlapcov. Počas celej sezóny sa okolo nášho tímu niečo dialo, ale myslím si, že stále držal pokope a bol silný. Ak sa v šatni objavil nejaký problém, hneď sme ho vyriešili. Som šťastný, že sme dnes našli spôsob, ako vyhrať, no zároveň som hrdý na to, že som našiel spôsob, ako s týmito hráčmi pracovať počas celého roka," uviedol pre web NHL.com tréner Columbusu John Tortorella. Vo zvyšných dvoch zápasoch piatkového programu, v ktorom sa nepredstavili slovenskí hokejisti, zvíťazili domáce tímy. Chicago Blackhawks úspešne zvládlo tohtosezónnu rozlúčku s vlastnými fanúšikmi, keď triumfovalo nad Dallasom Stars 6:1. Dvoma gólmi sa o to postarala americká hviezda domácich Patrick Kane. V kalifornskom derby dvoch mužstiev bez šance postúpiť do play off sa radoval Anaheim Ducks, ktorý zdolal Los Angeles Kings 5:2. NHL 2018/2019 - základná časť: Góly: 2. Kreider (Zibanejad), 60. Bučnevič (Zibanejad, R. Strome) - 43. Dzingel (N. Foligno, D. Savard), 55. Panarin (D. Savard), rozhodujúci sam. nájazd Panarin Góly: 17. P. Kane (Caggiula, J. Toews), 32. Kahun (Saad, Seabrook), 34. Kunitz (Kämpf), 38. D. Strome (Gustafsson, DeBrincat), 41. Koekkoek (Seabrook, J. Toews), 57. P. Kane (Caggiula, Keith) - 48. L'Esperance (Seguin, Radulov) Góly: 15. Rowney (M. Jones, Grant), 31. Holzer (M. Jones), 37. Sprong (Shore, Fowler), 49. Steel (Silfverberg, Fowler), 59. Silfverberg (Rakell) - 12. Amadio (Wagner, M. Roy), 55. Grundström


DOBRÉ RÁNODobré ráno: Fico zahmlieva, snaží sa odpútať pozornosť od vraždy

Čo sa to vlastne deje v slovenskom politične.

Robert Kaliňák je stále ministrom vnútra. Robert Fico stále rozpráva o opozičnom prevrate, ku ktorému sa podľa neho pridal aj prezident. Premiér šíri konšpiračné bludy a zároveň vyzýva stranu Most-Híd, že s ňou chce naďalej vládnuť. Čo sa to vlastne deje? Čo sa odohráva v strane Most? A kam zmizla strana SNS? Tomáš Prokopčák s a rozpráva s Luciou Krbatovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Robert Fica na svoje stretnutie s kancelárkou Angelou Merkelovou zobral aj Máriu Troškovú. Urobil tak napriek jasným protestom nemeckých diplomatov. Na takéto stretnutia totiž chodia iba vysokopostavení ľudia. Trošková mala byť vtedy expresne prekvalifikovaná na odborníčku na zahraničnú politiku. Jedným z kandidátov Smeru na post nového ministra kultúry má byť aj poslanec a Ficov mediálny poradca Erik Tomáš. Tvrdí to televízia JOJ. Tomáš odkázal, že mediálne špekulácie odmieta komentovať. Prezident dočasným vedením rezortu poveril Petra Pellegriniho. Ministerka spravodlivosti Lucia Žitňanská neprišla včera na rokovanie vlády. V posledných dňoch asi najvýraznejšie kritizovala Roberta Fica za vyhlásenia, kde vyťahoval konšpiračné teórie. Namiesto seba poslala štátnu tajomníčku. Na Srí Lanke znovu vypukli náboženské nepokoje. Násilné strety sa dejú medzi budhistami a moslimami, vláda vyhlásila v krajine výnimočný stav. Úrady tiež zablokujú sociálne siete a internetové aplikácie na posielanie správ. Zomrel český herec Vlastimil Bedrna. Jeho tvár väčšina divákov nepoznala, stal sa však ikonou medzi priaznivcami dabovaných seriálov. Hlas prepožičal na prvých dvanásť sérií aj Homerovi Simpsonovi. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Do KHL mieri dvojnásobný víťaz NHL. Versteeg sa dohodol s Omskom

Pre útočníka to bude prvý európsky angažmán.

OMSK. Tesne pred štartom sezóny 2018/2019 v Kontinentálnej hokejovej lige pribudol do súťaže dvojnásobný víťaz Stanleyho pohára Kris Versteeg. Tridsaťdvaročný krídelník bude hrať za Avangard Omsk, podpísal zmluvu na jednu sezónu. Bude to preňho vôbec prvý európsky angažmán. za 167 gólov a 239 asistencií nazbieral Kris Versteeg v dokopy 736 zápasoch NHL. V NHL absolvoval 736 zápasov so ziskom 406 bodov za 167 gólov a 239 asistencií. V profilige si obliekal dresy Calgary, Los Angeles, Caroliny, Chicaga, Floridy, Philadelphie a Toronta. Zo zisku Stanley Cupu sa tešil v rokoch 2010 a 2015 s Chicagom. Jeho o tri roky mladší brat absolvoval ostatné dve sezóny v tíme HK Nitra v najvyššej slovenskej súťaži Tipsport lige.


U.S. Steel chce v USA vytvoriť tisícky miest

Firma chce opäť prijať pracovníkov, ktorých musela prepustiť počas poklesu v uplynulých rokoch.

NEW YORK. Americký oceliarsky koncern U.S. Steel uvažuje po dlhoročnom znižovaní počtu zamestnancov o vytvorení až 10-tisíc nových pracovných miest. Šéf koncern U.S. Steel Mario Longhi dnes povedal pre CNBC, že spoločnosť chce opäť prijať pracovníkov, ktorých musela prepustiť počas poklesu v uplynulých rokoch. Kedy sa však vytvoria nové pracovné miesta, ponechal otvorené. Hovorkyňa koncernu uviedla, že od situácie na trhu bude závisieť, kedy a koľko ľudí firma prijme. Budúci prezident Donald Trump počas volebnej kampane sľúbil, že zastaví rozsiahle škrtanie pracovných miest v americkom priemysle. Trump tiež hovoril o znížení firemnej dane z 35 % na 15 %. Longhi vyhlásil, že má v úmysle viac investovať v USA, ak daňová reforma podporí rast ekonomiky. U.S. Steel aktuálne zamestnáva v USA približne 21-tisíc ľudí, v roku 2007 to bolo ešte 28-tisíc. Koncern prepúšťaním reagoval na prudký pokles cien ocele spôsobený nadmernou ponukou na trhu.


Najviac mladých Slovákov podporuje podľa štúdie extrémistov

S nenávisťou na internete sa stretáva 84 percent mladých, väčšina proti tomu nekoná.

BRATISLAVA. Najviac mladých Slovákov podporuje extrémistickú stranu Kotleba-Ľudová strana Naše Slovensko (ĽSNS). Vysokej popularite sa teší aj jej líder a predseda Banskobystrického kraja Marian Kotleba. Vyplýva to z najnovšej štúdie bratislavského Inštitútu pre verejné otázky (IVO). "V prostredí mladých ľudí viac ako tretina sympatizuje s aktivitami, konkrétnymi krokmi, programom a hodnotami Kotlebovej ĽSNS. Aj samotný líder strany Marian Kotleba má medzi mladými pomerne vysokú podporu (30 percent) ktorá prevyšuje súčasnú podporu strany," uviedol inštitút. Analytik IVO Marián Velšic novinárom povedal, že preferencie ĽSNS medzi Slovákmi vo veku od 18 do 39 rokov dosahujú 23,5 percenta a tiež, že vzhľadom ku spomínaným sympatiám majú priestor na rast. S tesným odstupom za ĽSNS v rebríčku preferencií medzi mladšou generáciou Slovákov skončila s podporou 23,4 percenta liberálna strana Sloboda a solidarita (SaS), ktorá je najsilnejšou opozičnou stranou. Obľuba ĽSNS a SaS u mladých Slovákov tento rok na jeseň v porovnaní s poslednými parlamentnými voľbami stúpla. Výrazná väčšina opýtaných uviedla, že takzvané konšpiračné weby predstavujú alternatívu tradičných médií a že tieto weby majú vzhľadom na slobodu slova a prejavu právo na existenciu. Najviac sa mladá generácia zaujíma na internete o informácie o udalostiach vo svete, o problematiku životného prostredia a o tému migrácie. Nadpriemerne aktívny na internete a sociálnych sieťach sú práve prívrženci ĽSNS. Podľa prieskmu má až 84 percent mladých ľudí skúsenosť s nenávistným správaním na internete. Hoci 68 percent z nich považuje nenávistné statusy, poznámky, komentáre či videá za závažný spoločenský problém, tri štvrtiny mladých (76 percent) sa voči konaniu "hejterov" zachová pasívne. Vyplýva to zo štúdie inštitútu, ktorú pod názvom Mladí ľudia v kyberpriestore - šance a riziká pre demokraciu realizoval s podporou Nadácie ESET. "Najväčšia časť (33 percent) z tých, ktorí nevystúpia aktívne proti prejavom nenávisti v internetovom prostredí, zachová pasivitu preto, lebo konanie "hejterov" považuje za prejav slobodnej vôle. Ďalších 28 percent neurobí nič, lebo to podľa nich nemá význam a 15 percent si takéto správanie nevšíma, lebo mu nepripisuje dôležitosť," uviedol výsledky autor prieskumu a analytik IVO Marián Velšic. Respondenti v prieskume uviedli, že s nenávistnými postojmi sa stretávajú najčastejšie na sociálnych sieťach (69 percent) a v diskusiách pod článkami či príspevkami bežných internetových médií (45 percent). "Aktívne proti prejavom nenávisti a intolerancie, aspoň prostredníctvom upozornenia administrátora stránky, vystúpi iba 10 percent opýtaných, iba jedno percento sa vyjadrilo, že by na takéto prejavy a možné porušenie zákona upozornili štátne orgány," dodal k výsledkom prieskumu analytik. Podobné zistenia zaregistrovali aj pri otázke tzv. trolovania - provokovania účastníkov diskusie či narúšania normálnej vecnej diskusie. "Napriek tomu, že až 94 percent ľudí v tomto výskume deklaruje, že sa s tým stretáva, ich reakcie sú aj v tomto prípade opäť pasívne," informoval Velšic. Autor prieskumu poukázal na to, že výsledky korešpondujú s celkovým pasívnym prístupom mladej generácie k občianskej angažovanosti v internetovom prostredí. "Väčšina mladých číta príspevky a názory v diskusnom fóre, 'lajkuje' statusy alebo číta blogy. Ak však má vyjadriť angažovanosť, napríklad príspevkom vo vlastnom blogu, zorganizovaním petície či založením webstránky, toto využíva prostredníctvom internetu len šesť až deväť percent mladých ľudí," dodal. Zber dát v prieskume sa realizoval v septembri tohto roku v spolupráci s agentúrou FOCUS. V prieskume oslovili celkovo 1083 respondentov vo veku 18 až 39 rokov.


Slováci pracujúci v Rakúsku možno prídu o štedré prídavky na deti, Rakúšania chcú šetriť

Deti slovenských rodičov pracujúcich v Rakúsku si v roku 2016 na prídavkoch rozdelili 63 miliónov eur.

VIEDEŇ. Strany novej rakúskej vlády sa dohodli na obmedzení vyplácania prídavkov cudzincom pracujúcim v Rakúsku na ich deti, ktoré žijú v iných členských krajinách Európskej únie. Návrh zákona o takzvanej indexácii chcú po výjazdovom zasadnutí vlády, ktoré sa začína vo štvrtok 4. januára v štajerskom zámku Seggau, poslať do pripomienkové konanie, informovala agentúra APA. Ľudová strana podobný zákon chcela pripraviť už vlani, Európska komisia bola ale proti. V roku 2016 do európskeho zahraničia putovalo z Rakúska 273 miliónov eur určených 132.000 deťom. V Rakúsku pracujúci Slováci dostali na deti žijúce vo vlasti 63 miliónov eur, Česi 18 miliónov. Podľa návrhu zákona, ktorý má agentúra APA k dispozícii, by mala indexácia priniesť Rakúsku úspory vo výške približne 114 miliónov eur. To zodpovedá menej ako polovici prostriedkov vydaných v roku 2016 na prídavky na deti občanov krajín Európskej únie a Európskeho hospodárskeho spoločenstva, ktorí pracujú síce v Rakúsku, ale ich potomkovia žijú trvalo v ich vlasti. Dáta za rok 2017 nie sú zatiaľ k dispozícii. Nová rakúska vláda tvorená Rakúskou ľudovou stranou (ÖVP) kancelára Sebastiana Kurze a protiimigračnou Slobodnou stranou Rakúska (FPÖ) chcú v budúcnosti výšku vyplácaných dávok prispôsobiť nákladom na živobytie v jednotlivých členských krajinách. Vychádzať chcú z dát štatistického úradu EÚ. Podľa predstáv koaličnej vlády by mal parlament zákon prijať ešte pred letnými prázdninami. Norma by mohla začať platiť na začiatku budúceho roka. Okrem toho chce Viedeň usilovať o riešenie tejto problematiky na európskej úrovni. Už pri predchádzajúcom pokuse (ÖVP) o indexáciu prídavkov na deti na začiatku minulého roka Európska komisia dala najavo, že by ju nepovažovala za zlučiteľnú s európskym právom. Najviac peňazí z prídavkov na deti plynulo v predminulom roku do Maďarska: takmer 39.000 detí rodičov pracujúcich v Rakúsku si tak rozdelilo 80 miliónov eur. Na druhom mieste bolo v roku 2016 Slovensko, kde na 30.600 detí dostali rodičia pracujúci v Rakúsku 63 miliónov eur. Po Poľsku, Rumunsku a Slovinsku nasleduje v tabuľke Česko s 18 miliónmi eur. Niekoľko miliónov eur putovalo aj do Chorvátska a Bulharska. Celkom Rakúsko v predminulom roku vyplatilo na prídavkoch na deti 4,4 miliardy eur. Plány Rakúska už vlani kritizoval napríklad maďarský premiér Viktor Orbán. Nová rakúska ministerka pre otázky rodiny Juliana Bognerová-Sraussová akúkoľvek kritiku dnes odmietla. "Treba sa na to pozerať aj z inej perspektívy: Je to fér, že deti v krajinách, kde sú náklady na živobytie oveľa nižšie, dostávajú oveľa, oveľa viac peňazí než deti u nás?" uviedla ministerka.


Hudáček vychytal pre Spartak víťazstvo v play-off. Prvé po takmer deviatich rokoch

PETROHRAD. Hráči Spartaka Moskva zvíťazili nad favorizovaným Petrohradom v utorňajšom úvodnom zápase štvrťfinálovej série Západnej konferencie Kontinentálnej hokejovej ligy (KHL). Spartak triumfoval na klzisku súpera 2:0 a z výhry v play-off sa tešili po dlhých 3264 dňoch. Veľký podiel na úspechu klubu z ruskej metropoly mal slovenský brankár Július Hudáček, ktorý predviedol tridsať úspešných zákrokov a pripísal si čisté konto. "Nastúpili sme bez dvojice lídrov - Andreja Kutejkina a Kasparsa Daugaviňša, preto sme sa museli maximálne sústrediť na našu hru. Potrebovali sme hrať jednoducho v našom obrannom pásme a dôležitý bol aj faktor prvého gólu. Ak by ho dosiahol súper, bolo by to veľmi náročné," vyjadril sa Hudáček pre oficiálny web KHL. Tridsaťročný rodák zo Spišskej Novej Vsi odchytal väčšinu zápasu Spartaka v základnej časti, ale v 45 štartoch si pripísal len jediný shutout. V play-off však hneď v prvom zápase dosiahol čisté konto. "Táto nula dodá sebavedomie mne aj celému tímu. Vo štvrťfinále stojíme proti mužstvu, ktoré strelilo v základnej časti najviac gólov. Počas sezóny som mal viacero zápasov, keď som inkasoval iba raz, ale tentoraz to konečné vyšlo na shutout. Som za to rád, ale ešte dôležitejšie je to pre mužstvo," dodal gólman s bohatými reprezentačnými skúsenosťami. Spartaku stačilo na víťazstvo proti SKA Petrohrad len šestnásť striel do priestoru bránky. Hostia v úvodnej tretine premenili dva zo svojich ôsmich pokusov, keď sa v presilovkách presadili Robin Hanzl s Martiňšom Karsumsom. V nasledujúcich dvoch dejstvách sa už spoliehali na výborne chytajúceho Hudáčka. "Július mal úžasný zápas, chytil všetko, čo letelo do priestoru medzi troma žŕdkami. Zároveň sa všetci hráči hádzali do striel, ak bolo treba. Tak to má byť v play-off," povedal pre klubový web Spartaka Karsums. Nasledujúci zápas série je na programe vo štvrtok 28. februára o 17.30 h SEČ opäť v Petrohrade.


Siemens nebude štátnym ruským firmám dodávať zariadenia na výrobu elektriny

Siemens zastavuje dodávky energetických zariadení ruským firmám

BERLÍN. Nemecký priemyselný konglomerát Siemens zastavuje dodávky zariadení na výrobu elektriny pre ruské štátne firmy a predá svoj podiel v ruskej spoločnosti Interautomatika, ktorá poskytuje služby pre kontrolné systémy elektrární. Siemens to oznámil v piatok. Krok nemeckého konglomerátu nasleduje po tom, ako tento mesiac informoval, že plynové turbíny, ktoré dodal do Ruska, boli presmerované na Krym, čo bolo v rozpore so sankciami zo strany Európskej únie aj s kontraktom.Siemens už predtým informoval, že presmerované boli prinajmenšom dve turbíny. V piatok však spoločnosť uviedla, že dostala "dôveryhodné informácie", že všetky štyri turbíny, ktoré v lete 2016 dodala pre projekt na Tamanskom polostrove na juhu Ruska, boli "na mieste modifikované a nelegálne presunuté na na Krym". Únia dovoľuje export zariadení na výrobu elektriny do Ruska, ale nie na Krym, ktorý Moskva anektovala v roku 2014.Siemens uviedol, že "pre zákazníkov v Rusku, ktorých majiteľom je štát, dočasne zastaví dodávky zariadení na výrobu elektriny vyplývajúce z existujúcich kontraktov". Konglomerát uviedol, že počas prerušenia dodávok zavedie nový kontrolný systém, ktorý vysoko prevýši právne požiadavky s cieľom predísť zopakovaniu situácie.


V newyorskom Central Parku sa zrútil strom, zranil štyroch ľudí

Ľudia počuli praskanie a strom o pár sekúnd neskôr spadol na zem.

NEW YORK. V newyorskom Central Parku sa zrútil veľký strom, pričom zranil ženu s troma deťmi. Informovala o tom v utorok miestna polícia a záchranári. Svedkovia uviedli, že počuli praskanie a strom o pár sekúnd neskôr spadol na zem. Žena na chvíľu stratila vedomie. Dve deti mala v kočíku, jedno v nosičke. Zranenia nikoho z nich nie sú život ohrozujúce. Fotografie z miesta ukazujú vyvrátený strom, ako blokuje cestu. Stalo sa tak v rovnaký deň, ako na portugalskom ostrove Madeira spadol strom, ktorý zavalil a zabil dvanásť ľudí.


Prezidentské voľby v Iráne sa skončili, účasť bola vraj veľmi vysoká

Konečné výsledky by mali úrady oznámiť v sobotu večer alebo v nedeľu.

TEHERÁN. Hlasovanie v iránskych prezidentských voľbách sa skončilo, celý deň boli podľa svedkov pred volebnými miestnosťami dlhé rady čakajúcich. Iránskeho ministerstvo vnútra napokon predlžilo hlasovanie o niekoľko hodín. Teraz sa začne zratúvanie hlasov, prvé výsledky sa očakávajú v sobotu ráno a konečné v sobotu večer alebo v nedeľu, informovala tlačová agentúra DPA. Voľby sa do značnej miery miere považujú za referendum o jadrovej dohode so svetovými veľmocami, vyjednanej vládou súčasného prezidenta Hasana Rúháního, ktorý znova kandiduje. Jeho najväčším súperom je konzervatívny duchovný Ebráhím Raísí, ktorý je podľa iránskej štátnej televízie favoritom najvyššieho duchovného vodcu ajatolláha Alího Chameneího.


Dotáciu na rekonštrukciu atletických štadiónov dostane 23 miest

Rekonštrukcie musia dokončiť do konca roka 2021.

BRATISLAVA. Slovenský atletický zväz (SAZ) rozdelí päťmiliónovú štátnu dotáciu na rekonštrukciu atletických štadiónov a oválov medzi 23 úspešných žiadateľov. O rozhodnutí, ktoré v utorok (22. 10.) schválil výkonný výbor SAZ, informuje zväz na sociálnej sieti. "Suma poskytnutých prostriedkov dokonca prekročí päť miliónov, garantujeme určité prostriedky aj z nášho rozpočtu," uviedol prezident SAZ Peter Korčok. Z 33 uchádzačov o dotáciu, ktorí súhrnne žiadali prostriedky vo výške viac ako deväť miliónov eur sa podľa Korčokových slov snažil zväz proporčne podporiť samosprávy i prevádzkovateľov atletických štadiónov na celom území SR, "od západu po východ". Podporené sú projekty v mestách Žilina, Banská Bystrica, Martin, Košice, Nové Zámky, Humenné, Nitra, Spišská Nová Ves, Svit, Považská Bystrica, Piešťany, Malacky, Čadca, Dubnica nad Váhom, Banská Štiavnica, Zvolen, Krupina, Dolný Kubín, Žiar nad Hronom, Moldava nad Bodvou, Lučenec, Kysucké Nové Mesto, Liptovský Mikuláš. Korčok zdôraznil, že pre slovenskú atletiku je dôležité, aby sa aj prostredníctvom tejto dotácie podarilo rozšíriť počet osemdráhových 400-metrových oválov. "Vyzerá veľmi nádejne, že sa to podarí v Žiline, Martine, Banskej Bystrici v rámci Univerzity Mateja Bela, v Nových Zámkoch i Košiciach," uviedol. Šéf slovenskej atletiky verí, že čerpanie prostriedkov i realizácia projektov bude bez problémov a v blízkej budúcnosti budú mať i tí, na ktorých sa pre vysoký počet žiadateľov nedostalo, opäť možnosť získať dotáciu. Alokácia na rekonštrukciu atletických štadiónov je súčasťou celkového objemu finančných prostriedkov vo výške 21 miliónov eur, ktoré vláda vyčlenila na rekonštrukciu a výstavbu športovej infraštruktúry do roku 2021. Žiadať o ne mohli vlastníci či správcovia atletických štadiónov - mestá, obce, samosprávne kraje i športové kluby. Dotácie sú určené prioritne na rekonštrukciu štadiónov so 400-metrovým atletickým oválom, prípadne i na rekonštrukciu štadiónov s 300-metrovou dráhou. Rekonštrukcie či výstavby financované z dotácií musia byť ukončené do konca roka 2021. Žiadatelia sa podieľajú na celkových nákladoch spolufinancovaním vo výške 40 percent.


Ukrajinský prezident chce prilákať turistov do okolia Černobyľu

Zelenskyj chce z uzavretej zóny v okolí Černobyľu spraviť magnet pre vedcov a turistov.

KYJEV. Ukrajina chce prilákať zahraničných turistov do uzavretej zóny v okolí bývalej jadrovej elektrárne Černobyľ, v ktorej v roku 1986 došlo k výbuchu reaktora a rozsiahlemu úniku rádioaktivity. Informovala o tom agentúra DPA. "Prestaňme konečne odstrašovať turistov a premeňme uzavretú zónu na magnet pre vedcov a turistov," vyhlásil nový ukrajinský prezident Volodymyr Zelenskyj na stredajšom odhalení nového ochranného krytu vybudovaného nad havarovaným štvrtým černobyľským reaktorom. Výstavba krytu podľa agentúry AP trvala deväť rokov a náklady na celý projekt, prebiehajúci pod záštitou Európskej banky pre obnovu a rozvoj, dosiahli 2,2 miliardy eur. Európska únia projekt podporila sumou viac ako 430 miliónov eur. Černobyľ podľa Zelenského doposiaľ prispieval k negatívnemu obrazu Ukrajiny v zahraničí a teraz nastal čas toto vnímanie zmeniť. "Černobyľ je unikátnym miestom našej planéty, kde sa príroda obnovuje po globálnej katastrofe spôsobenej človekom. Je tam skutočné 'mesto duchov'. Musíme toto miesto ukázať svetu: vedcom, ekológom, historikom, turistom," domnieva sa Zelenskyj, ktorý do úradu nastúpil v máji tohto roku. Do uzavretej kontaminovanej zóny začali návštevníkov vpúšťať len v roku 2011, keď radiácia v oblasti poklesla na povolené úrovne. Nový ochranný kryt by mal zamedziť úniku rádioaktívnych látok na ďalších 100 rokov. Dňa 26. apríla 1986 sa v černobyľskej elektrárni stala najhoršia havária v histórii mierového využívania jadrovej energie. V priebehu testu nového bezpečnostného systému vtedy došlo k prehriatiu a následnej explózii reaktora a do vzduchu sa uvoľnil rádioaktívny mrak. Ten sa dostal nielen nad územie Ukrajiny, Bieloruska a Ruska, ale aj mnohých ďalších európskych krajín, napríklad Švédska, Rakúska, Nórska, Nemecka, Fínska, Grécka, Rumunska, Slovinska, Litvy či Lotyšska.


Rumunské úrady povoľujú Pente skúpiť desiatky lekární

Dr. Max, prostredníctvom ktorého Penta kupuje lekárne, patrí k najziskovejším v portfóliu.

PRAHA. Rumunský protimonopolný úrad schválil česko-slovenskej skupine Penta Investments nákup 48 lekární z tamojšej siete Belladonna. Uviedol to v pondelok server Euro.cz na základe vyjadrenia hovorcu Penty Iva Mravinaca. Výšku transakcie Penta nezverejnila. Finančné vysporiadanie obchodu sa uskutoční asi ešte počas marca, povedal Mravinac ČTK. Do siete Belladonna vstupuje Penta prostredníctvom svojho lekárenského reťazca Dr. Max. Penta už teraz podľa servera vlastní v Rumunsku vyše 600 lekární a je jednotkou na tamojšom trhu. Mravinac ČTK povedal, že zisk časti lekární Belladonna pomôže Pente posilniť pozíciu v exkluzívnych lokalitách, predovšetkým v hlavnom meste Bukurešti. Do reťazca Belladonna patrí 93 predajných miest. Časť ale pôsobí pod značkou Farmacia 1 pre nízkonákladový segment, a tieto lekárne podľa skorších informácií rumunských médií nie sú súčasťou akvizície. Už na konci roku 2017 Penta Investments kúpila v Rumunsku lekárenské reťazce Sensiblu a Punkt a predtým tiež lekárne Mediplus a A & D Pharma. Reťazec Dr. Max, prostredníctvom ktorého teraz Penta kupuje lekárne Belladonna, patrí k najziskovejším firmám v portfóliu Penty. Dr. Max je najväčšia lekárenská sieť v Česku, kde firme v roku 2017 stúpli tržby za predaj tovaru a služieb medziročne o 8,1 percenta na 16,1 miliardy korún (približne 628 miliónov eur). Celej skupine Penta Investments v roku 2017 klesol konsolidovaný čistý zisk o šesť percent na 6,2 miliardy korún (približne 242 miliónov eur) a tržby stúpli o pätinu na 178 miliárd (6,95 miliárd eur).


Syn Usámu bin Ládina vyzval na útoky voči Západu akýmkoľvek spôsobom

V propagandistických videách al-Káidy sa Hamza objavuje už od útleho veku.

WASHINGTON. Al-Káida zverejnila novú propagandistickú nahrávku, na ktorej sa džihádistom prihovára a nabáda ich na útoky syn Usámu bin Ládina, niekdajšieho vodcu tejto teroristickej siete. Informovala o tom v utorok organizácia SITE, ktorá monitoruje aktivity džihádistov na internete. Hamza bin Ládin prostredníctvom nahrávky vyzýva prívržencov al-Káidy na páchanie útokov v štýle osamelých vlkov, ktorých terčom by sa mali stať Židia, Američania, Rusi a obyvatelia západných krajín. Nabáda ich pritom, aby tieto činy realizovali akoukoľvek zbraňou či spôsobom. Približne desaťminútový zvukový záznam dopĺňajú ilustračné zábery teroristických útokov, ktoré organizácia vykonala v minulosti. "Ak si môžete vybrať strelnú zbraň, dobre. Ak nie, možností je veľa," hovorí Hamza bin Ládin. Nahrávok, v ktorých sa syn niekdajšieho najhľadanejšieho teroristu prihovára džihádistom, sa pritom v poslednej dobe objavilo viacero. Experti sa preto domnievajú, že Hamza bin Ládin má v al-Káide čoraz významnejšie postavenie. "Snaží sa kopírovať svojho otca, tón svojho otca a kopíruje a opakuje aj správy a terminológiu, ktorú jeho otec v minulosti používal," povedal pre spravodajskú stanicu CNN Ali Soufan, bývalý agent amerického Federálneho úradu pre vyšetrovanie (FBI), ktorý mal na starosti sledovanie al-Káidy. "Hamza sa momentálne pripravuje na prevzatie vedúceho postavenia v al-Káide," povedal ďalej Soufan. Uviedol tiež, že bin Ládinov syn má veľkú charizmu, skvelé rečnícke schopnosti a má zrejme ambíciu zohrať významnú úlohu pri zjednotení tejto celosvetovej džihádistickej organizácie. Mladého Hamzu bin Ládina, ktorý má v súčasnosti o niečo menej ako 30 rokov, predstavil súčasný vodca al-Káidy Ajman Zawáhirí na nahrávke z roku 2015 ako jedného z "levov" tejto organizácie. V propagandistických videách hnutia sa Hamza objavuje už od útleho veku.


Putin uvoľnil sedemnástich generálov

Dvaja z uvoľnených opúšťajú rady ozbrojených síl. Ostávajúcich poveria novými úlohami alebo ich pošlú do výslužby.

MOSKVA. Prezidentský dekrét o uvoľnení sedemnástich generálov, ktorí pôsobili v rôznych zložkách ruských silových rezortov, zverejnili vo štvrtok na oficiálnej webovej stránke vestníka Ruskej federácie. Informovala o tom tlačová agentúra TASS. Dvaja z uvoľnených opúšťajú rady ozbrojených síl. Ostávajúcich poveria novými úlohami, respektíve v prípade možnosti ich pošlú do výslužby. Ruský prezident Vladimir Putin, ktorý vo štvrtok absolvoval niekoľkohodinovú návštevu Maďarska a odletel už do vlasti, súčasne vymenoval dvoch nových námestníkov rezortu pre mimoriadne situácie Vladlena Aksionova a Pavla Baryševa, ktorí budú zodpovední za civilnú ochranu, respektíve likvidáciu dôsledkov prírodných katastrof. Najvyšší ruský predstaviteľ potvrdil vo funkcii nového generálneho prokurátora Krymu anektovaného Ruskom v roku 2014 Olega Kamšilova a vymenoval do čela sevastopolskej pobočky Vyšetrovacieho výboru Ruskej federácie Viktora Tanifu.


Kunder: Fico sa mal z Bonaparte odsťahovať už pri prvých podozreniach

Cena nájmu za byt od Ladislava Bašternáka aj vzťah premiéra s podnikateľom vyvolávajú viaceré otázky, na ktoré by mal Robert Fico odpovedať.

V slušných krajinách sa každý politik vyhýba čo i len náznaku konfliktu záujmov. Slovenský premiér Robert Fico však pri kauze Bašternák strká hlavu do piesku, hovorí v rozhovore pre SME analytik PETER KUNDER z Aliancie Fair-play. Premiér Robert Fico hovorí, že v otázke prenajímania bytu od Ladislava Bašternáka je „pán Transparentný“. Napriek tomu je za tento nájom kritizovaný a opozícia preň žiada aj mimoriadne rokovanie parlamentného výboru. Aké problémy vidíte v celej veci? „Hlavný problém je, že premiér v tom nevidí problém. Je pritom v obchodnom vzťahu s človekom vyšetrovaným z trestnej činnosti, ktorá sa navyše vzťahuje práve aj na tento bytový komplex (Bonaparte, pozn.red.). Už to ani nemôže byť nepríjemnejšie. Okrem toho je možný podvod takého charakteru, že spochybňuje cenu nehnuteľnosti, respektíve vyvoláva otázku, aká je jej reálna cena. Vzniká aj pochybnosť, či nájomné, ktoré si premiér dohodol, je skutočne na trhovej úrovni, a teda či nepoberá nejakú výhodu.“ Fico pred štyrmi rokmi tvrdil, že výška jeho nájmu je 2850 eur vrátane energií, čo je podľa znalcov asi polovičná cena skutočnej hodnoty nájmu za taký byt. Môže to byť signál toho, že na jeho vzťahu s Bašternákom niečo nesedí? „Keď je cena nájmu primalá, núka sa otázka, prečo je to tak a za čo by mal dostať takúto výhodu. Tu zároveň prichádzajú ďalšie vetvy kauzy. Je zjavné, že pri vyšetrovaní prípadov spätých s Ladislavom Bašternákom existujú závažné pochybnosti o tom, či vyšetrovanie prebieha skutočne tak, ako by malo. Premiér taktiež viackrát vyjadril podporu ministrovi vnútra, ktorý tiež priamo obchodoval s Ladislavom Bašternákom a pri odkupovaní podielu vo firme s ním bol ešte v intenzívnejšom vzťahu. Vyšetrovanie síce nie je uzavreté, ale už mu vyjadruje podporu.“ Mal sa Robert Fico z Bonaparte už vysťahovať? „Mal konať ako politik. V slušných krajinách platí jedna všeobecná zásada a to, že politik nielenže nesmie byť v neriešenom konflikte záujmov, ale nemal by sa ani dostať do situácie, ktorá by sa mohla zdať ako konflikt záujmov. Čiže aj keby bol vnútorne presvedčený o tom, že Ladislav Bašternák je super človek a fajn chalan, tak pre spomínané nejasnosti, ktoré tu sú a sú dlhodobo nevyriešené, nemal s ním byť v aktívnom obchodnom styku. On mu však naďalej každý mesiac platí nájomné.“ Polícia začala trestné stíhanie až v apríli, teda mesiac po tom, ako médiá informovali o prvom ututlanom vyšetrovaní. Mal byť nájom u Bašternáka pre premiéra problém už dovtedy, teda po prvom zverejnení podozrení? „Áno, premiér mal konať už vtedy. Nehovorím o tom, že na druhý deň mal mať sťahovacie auto pred domom, ale mal to hneď riešiť. V tom zmysle, že by si začal hľadať nové bývanie a dal by najavo, že sa od toho celého dištancuje. Dal by tým tiež najavo, že nechce byť v nejakom vzťahu s Bašternákom.“ Akoby povedal 'počkajte na koniec volebného obdobia a potom si postavím dom'. To je absolútne smiešne. Opozícia žiada zverejnenie dokladov o platbách nájomného, ktoré majú dokázať, že byt v Bonaparte v skutočnosti neprešiel do vlastníctva premiéra a že riadne platí nájomné. Vyvrátia však vôbec tieto podozrenia takéto potvrdenia? „Je to riešenie iba preto, aby verejnosť dostala uistenie, že problém nie je ešte horší. Skutočne totiž môžu vznikať podozrenia z toho, že premiér býva v Bonaparte zadarmo a že zmluva je len formálna. Už to, že sa o takomto podozrení vôbec verejne rozpráva, je výsledok toho, že premiér strká hlavu do piesku. Zverejnenie platieb však určite nevyrieši otázku toho, že byty v komplexe boli nadobudnuté podivnými podnikateľskými aktivitami a či za tým nie je trestná činnosť.“ Čo by teda mal Robert Fico urobiť, ak chce vyvrátiť svoju účasť v kauze Bašternák a reagovať na obvinenia zo strany opozície? „Mal by ísť predovšetkým preč z bytu v Bonaparte a snažiť sa dištancovať od celého prípadu a spôsobov, ktoré sú s ním späté. Teda od neštandardných aktivít, ktoré sa ukazujú v reakciách na vyšetrovanie alebo aj v neochote vymeniť ministra vnútra a podobne. Vyšetrovanie dnes nie je uzavreté, no on už vyjadruje niektorým ľuďom podporu.“ Prísľub, že sa z komplexu Bonaparte odsťahuje, už vyslovil, avšak hovoril o horizonte dvoch či troch rokov, keďže si chce postaviť nový dom. Postačuje to? „To je úplne smiešne. Akoby povedal 'počkajte na koniec volebného obdobia a potom si postavím dom'. To je absolútne smiešne. Rozumiem tomu, že realitka mu potrebuje nájsť slušné bývanie, ale za sumu, ktorú platí, predsa nemôže mať problém nájsť si v Bratislave slušné bývanie. Táto reakcia mala byť bezprostredná, je to riešiteľný problém. Aj biznismeni zvyknutí na vysoký štandard majú kde bývať v Bratislave a nie je to tak, že by tu neboli aj luxusné byty či domy. Nechápem tiež, prečo by mala byť podmienka bývanie vo vlastnom dome, keď dosiaľ bol spokojný s nájmom.“ Premiér už viackrát hovoril aj o tom, že luxusný byt je pre neho dôležitý, pretože ho využíva aj na reprezentačné účely. Je vôbec vhodné, aby do bytu Ladislava Bašternáka vodil zahraničné návštevy? „Vhodné to nie je. Vnímam to tak, že aj tieto zahraničné návštevy privádza do nepríjemnej situácie, pretože v diplomatických kruhoch môže byť problém odmietnuť pozvanie. Ak navyše hovoríme o zahraničných návštevách, sú to ľudia, u ktorých je citlivosť na podobné kauzy výrazne vyššia. Čiže premiér takto dostáva diplomatov, politikov či vysokých úradníkov do dosť nepríjemnej situácie. Je to o elementárnej slušnosti.“ Tento text ste mohli čítať vďaka tomu, že platíte za obsah. Vážime si to.


Exlíderka AfD založila webovú adresu, nejde o zárodok novej strany, tvrdí

Petryová odišla z AfD, svoj parlamentný mandát si však nechala.

DRÁŽĎANY. Frauke Petryová, ktorá je oficiálne ešte stále predsedníčkou pravicovopopulistickej Alternatívy pre Nemecko (AfD), v stredu potvrdila, že si dala zaregistrovať internetovú adresu "dieblauen.de" (die blauen - modrí). Počas zasadania saského krajinského parlamentu v Drážďanoch však zároveň poprela špekulácie, že je to prvý krok k založeniu novej strany. Názov domény podľa nej symbolizuje ideu, ale nie je to názov novej strany, uviedla agentúra DPA . Petryová zdôraznila, že chce zostať politicky aktívna, ale ešte je príliš skoro hovoriť o podrobnostiach súvisiacich s novým webom. "V tejto chvíli o tom nechcem povedať viac," povedala. Petryová a jej manžel Marcus Pretzell, ktorý je šéfom frakcie AfD v parlamente v Severnom Porýní-Vestfálsku, v utorok oznámili, že zložia svoje funkcie a odídu zo strany. Svoje parlamentné mandáty si však mienia ponechať. Petryová zdôvodnila tento krok "radikalizáciou" AfD. Pretzell v stredu takisto rozvíril špekulácie o založení novej strany, keď pre verejnoprávnu televíziu ZDF povedal, že "v súčasnosti neexistuje strana, ktorá by mohla v Nemecku uskutočniť politické zmeny". "A ak neexistuje, potom musíte ... no, nechajte sa prekvapiť, čo pripravujeme," odpovedal na otázku, či plánuje založenie novej strany. Adresa dieblauen.de existuje už od 11. júla 2009 a 19. januára 2016 bola prevedená na poskytovateľa webových služieb United Domains. Aj na sociálnej sieti Twitter sa v stredu objavili profily s názvom "Die Blauen", ktoré sa však ukázali byť falošné.


V reprezentácii debutoval proti Španielsku. Tesák smeruje z Ruska do Bieloruska

V Bielorusku sa hrá systémom jar - jeseň, kluby odohrali už pätnásť kôl.

HOMEĽ. Slovenský futbalový obranca Lukáš Tesák bude vo svojej kariére pokračovať v bieloruskom prvoligovom klube FK Homeľ. Informuje o tom web jeho nového zamestnávateľa s dôvetkom, že kontrakt je do konca roka 2018. Najvyššia bieloruská ligová súťaž hraná systémom jar - jeseň je v plnom prúde. Po pätnástich kolách je Homeľ na ôsmej priečke 16-členného poradia s 9-bodovým mankom na tretiu pozíciu, ktorá zaručí účasť v pohárovej Európe. Tridsaťdvaročný ľavý obranca Tesák odštartoval uplynulú sezónu v drese ruského Arsenalu Tula, na jeseň zaň odohral dvanásť ligových zápasov, neskôr už nedostal príležitosť. Tesák sa v júni pripravoval s tímom nováčika najvyššej ruskej súťaže SKA Chabarovsk, zo spolupráce však napokon zišlo. Tesák v minulosti hrával za Kajrat Almaty, Torpedo Moskva, Zariu Lugansk, Prešov, Senicu, Žilinu, Rimavskú Sobotu a Dubnicu. Tesák sa tesne nevošiel do konečnej nominácie slovenského trénera Jána Kozáka na vlaňajšie majstrovstvá Európy vo Francúzsku, kouč ho v závere prípravy vyradil z kádra spoločne s trojicou Matúš Bero, Adam Zreľák, Erik Sabo. V nominácii národného tímu sa vlani na jeseň objavoval medzi náhradníkmi, v tomto roku jeho meno nefigurovalo v zozname. Tesák má na konte štyri reprezentačné štarty, debutoval v septembri 2015 proti Španielom. Slováci v rámci kvalifikácie o postup na ME 2016 v Oviede prehrali 0:2.


Kandidátom Jobbiku na post premiéra bude Gábor Vona

Strana chce do roka pozbierať potrebné podpisy v rámci kampane za mzdovú úniu.

BUDAPEŠŤ. Volebným lídrom maďarskej opozičnej ultrapravicovej strany Jobbik a jej kandidátom na post premiéra bude v parlamentných voľbách 2018 predseda strany Gábor Vona. Ako vyplýva z komuniké, ktoré v sobotu sprostredkovala tlačová agentúra MTI, Vonu zvolili za kandidáta "národnej ľudovej strany" na post predsedu maďarskej vlády na piatkovom zasadaní Republikovej rady strany. Denník Magyar Nemzet v tejto súvislosti uviedol, že osoba kandidáta nie je žiadnym prekvapením, avšak zvláštne je, že voľby prebehli v úplnej tajnosti. Informácie o tom, či hlasovali niektorí členovia rady proti Vonovi, nie sú k dispozícii. Vona na Facebooku napísal, že skutočnosť, že v roku 2018 bude môcť viesť stranu k volebnému víťazstvu, je pre neho veľkou cťou, veľkou zodpovednosťou a veľkou prácou. Denník pripomína, že pred voľbami v roku 2014 Jobbik vybral volebného lídra až na jeseň 2013 na slávnostnom zjazde. Vona následne vystúpil s dlhým prejavom, v ktorom načrtol svoje plány a stratégiu. Dôvodom náhlenia sa Jobbiku môže byť skutočnosť, že v sobotu aj Maďarská socialistická strana (MSZP) oficiálne zvolí svojho kandidáta na ministerského predsedu - Lászlóa Botku, uzatvára Magyar Nemzet. Iba vo štvrtok avizoval Gábor Vona v mestečku Gyöngyös v Hevešskej župe, že jeho strana chce do roka pozbierať potrebné podpisy v rámci kampane za "mzdovú úniu". Opozičný politik pripomenul, že Európska komisia 16. mája schválila občiansku iniciatívu na dosiahnutie mzdovej únie, ktorú podpísali 14. marca v Budapešti zástupcovia Maďarska, Chorvátska, Poľska, Slovenska, Rumunska, Bulharska, Lotyšska a Estónska. K tomu, aby sa EK zaoberala touto otázkou, je potrebné najmenej v siedmich členských krajinách pozbierať 750 podpisov na jedného poslanca danej krajiny, v prípade Maďarska je tak dolná hranica 17.250 podpisov. Vona dodal, že by chceli pozbierať viacnásobne vyšší počet podpisov, ktorých celkový počet aj s ostatnými krajinami by mal byť jeden milión. Predseda Jobbiku už vlani 18. decembra avizoval, že začne bojovať za vyrovnanie miezd v Európe, pretože podľa jeho slov v uplynulých 13 rokoch v záujme toho neurobila žiadna maďarská vláda nič. Vládna strana Fidesz reagovala na iniciatívu, o ktorej informoval Vona, ostrou kritikou konštatujúc, že ak by Únia mohla rozhodovať o daniach a mzdách, neprospelo by to maďarským občanom. Podľa názoru Fideszu Jobbik spoločne s (expremiérom) Ferencom Gyurcsányom a socialistami napomáha Bruselu.


Madonna urazila Trumpa, Biely dom jej vystúpenie odsúdil

Áno, veľmi veľa som rozmýšľala o tom, že vyhodím Biely dom do vzduchu, vyhlásila speváčka.

WASHINGTON. Slovný útok americkej popovej speváčky Madonny na nového prezidenta USA Donalda Trumpa vyvolal diplomatické roztržky. Madonna počas sobotňajšieho protestného pochodu vo Washingtone totiž vyhlásila, že "veľmi veľa rozmýšľala o tom, že vyhodí Biely dom do vzduchu". Trumpovi stúpenci na tieto slová reagovali nahnevane, tvrdiac, že ak by takéto poznámky padli na adresu bývalého prezidenta Baracka Obamu, nasledovalo by všeobecné pobúrenie. Speváčka sa v metropole zúčastnila na jednom z "protitrumpovských" pochodov žien, konaných po celom svete. Po jej invektívach vedúci kancelárie Bieleho domu Reince Priebus pre spravodajskú stanicu Fox News uviedol: "Istá speváčka vyhlásila, že chce vyhodiť Biely dom do vzduchu. Dokážete si predstaviť, že by niečo také povedali o prezidentovi Obamovi?" Madonna tvrdí, že jej slová boli vytrhnuté z kontextu. "Áno, som rozčúlená. Áno, som rozhorčená. Áno, veľmi veľa som rozmýšľala o tom, že vyhodím Biely dom do vzduchu. Viem však, že sa tým nič nezmení," vyhlásila 58-ročná speváčka. Jej emotívny "prejav" odvysielalo viacero televíznych staníc, hoci záver, v ktorom viackrát vulgárne zahrešila, mnohé z nich vystrihli. Prezidentská poradkyňa Kellyanne Conwayová označila Madonnine poznámky za "deštruktívne" a dodala, že na speváčkine invektívy boli upozornené tajné služby.


Droba: Sulík ako premiér bude potrebovať silného šéfa diplomacie

Šebejovi sa nepáči, že Sulík sa dobre cíti v polohe euroskeptika.

BRATISLAVA. Ak SaS vyhrá voľby a šéf tejto strany Richard Sulík sa stane predsedom vlády, bude potrebovať silného ministra zahraničných vecí a ako premiér bude riešiť najmä domáce problémy a nebude až tak zasahovať do zahraničnej politiky. V diskusnej relácii Slovenského rozhlasu Sobotné dialógy to povedal poslanec SaS a člen Zahraničného výboru NR SR Juraj Droba s tým, že Sulík býva menej diplomatický, a tým pádom robieva viac chýb. Pre šéfa tohto výboru Františka Šebeja (Most-Híd) však nie je radostná predstava, že premiérom by mal byť človek, ktorého hlavná agenda je, ako zahanbiť nemeckú kancelárku Angelu Merkelovú. "A čo mi pripadá ako definitívne zlé, je predstava, že predsedom vlády bude človek, ktorý sa tak dobre cíti v polohe euroskeptika," poznamenal. Droba však upozornil, že Sulík sám seba nepovažuje za euroskeptika a ani ním nie je. "On si neželá zánik EÚ. Chce, aby v tomto projekte Slovensko pokračovalo," zdôraznil. Poslanci sa nevyhli ani 28. výročiu Nežnej revolúcie. Podľa prieskumu Inštitútu pre verejné otázky November '89 kladne hodnotí len 53 percent ľudí a negatívne 19 percent. Šebej si to vysvetľuje aj tým, že do dospelého veku dozrieva stále väčší počet ľudí, ktorí nemajú predstavu, čo tu bolo pred 17. novembrom. "Na ich mozgy dopadá vlna dezinformácií a propagandy. Nie je to nevyhnutne spôsobené tým, že niektoré skupiny či politické strany robia chybu. Ja som napr. presvedčený, že preferencie ĽSNS nie sú spôsobené akýmikoľvek chybami iných politických strán. Podpora pre niečo, ako je nacizmus, je emocionálna. Je to individuálna frustrácia z individuálneho života," povedal. Droba tvrdí, že tento trend vnímania Novembra '89 nie je dobrý. "V konečnom dôsledku si myslím, že zodpovednosť padne na politické strany. Schytáme to my," obáva sa. Na margo nákupu obrnených transportérov ministerstvom obrany za 1,2 miliardy eur Šebej poznamenal, že je potrebný. "Väčšina kolesovej obrnenej techniky je zastaraná. Ide kompletne o utajený materiál a prinajmenšom treba zásadné veci zverejniť. Nič sa tým nepoškodí," myslí si. Šebej však uviedol, že inštinktívne by dal prednosť niečomu, čo je akútnejšie, a to je nákup lietadiel. "Ale to musia vyhodnotiť vojaci, čo potrebujú viac," dodal. Droba nepovažuje postup rezortu obrany za transparentný. "Je priamo v záujme ministerstva, aby transparentnejšie komunikovalo o tom, čo robí. Nemyslím si, že je tam nekalý zámer, ale je to komunikované veľmi babráckym spôsobom," uzavrel.


Martinus kúpil najväčšieho konkurenta, má státisíce zákazníkov

Značka Gorila.sk na trhu pretrvá, avizuje jej nový vlastník. Martinus.sk kúpou posilnil vedúce postavenie na internetovom trhu s knihami.

BRATISLAVA. Internetové kníhkupectvo Gorila.sk a sesterský obchod v Česku Arara.cz zmenili majiteľa. Od 15. septembra ich prevádzku prevzal Martinus.sk, ktorý je najväčším e-shopom s knihami na Slovensku. Ako prvý o tom informoval Denník N. Väčšinový vlastník Martinusu Michal Meško informoval, že Gorila.sk budú naďalej prevádzkovať ako samostatnú značku, hodnotu transakcie nespresnil. Web Arara.cz, ktorý so štvrť miliónom zákazníkov a 40-tisíc objednávkami ročne patrí medzi desať najväčších knižných e-shopov v Česku naopak zanikne a zlúči sa s obchodom Martinus.cz. Martinus už figuruje ako prevádzkovateľ e-shopu Gorila.sk v jeho obchodných podmienkach, internetovú doménu zatiaľ nevlastní. Gorila.sk je podľa posledných dostupných údajov za rok 2015 druhým najväčším internetovým kníhkupectvom, vybaví 130-tisíc objednávok ročne a má vyše 370-tisíc registrovaných zákazníkov. Na trhu pôsobí od roku 2006, v roku 2008 pribudla Arara.cz. Weby Gorila.sk a Arara.cz doteraz prevádzkovala eseročka Beyond Media podnikateľov okolo Jána Budaja, ktorý Gorilu vytvoril. Spoločnosť mala v roku 2015 obrat 4,7 milióna eur, z toho na biznise s knihami utŕžila 3,35 milióna eur. Zvyšných 1,3 milióna eur utŕžila vo svojich stravovacích zariadeniach, v Bratislave prevádzkuje päť kaviarní. Gastro biznis Gorily ostáva bývalým vlastníkom e-shopu, ktorí sa chcú podnikanie v stravovaní ďalej rozvíjať. „Vzájomne sa stretli predstavy toho, že majitelia Gorily sa chcú venovať najmä gastronómii, kým pre nás je zaujímavé rozšíriť portfólio titulov a tiež obsluhovať širšiu skupinu čitateľov,“ povedal Meško pre Denník N. Martinus prevádzkuje vlastné kaviarne pod značkou Foxford, dve v Bratislave, a po jednej v Košiciach a Poprade. S obratom 12,6 milióna eur je najväčším internetovým kníhkupectvom v krajine a jedným z desiatich najväčších e-shopov vôbec. E-shop je každoročne ziskový, vlani vykázal zisk 525-tisíc eur. Na celom knižnom trhu je skupina Martinus ešte o čosi väčšia, pretože výsledky kamenných obchodov a kaviarní do apríla vykazovala cez samotnú firmu CBR Martinus. V roku 2016 malo týchto deväť kamenných obchodov Martinus obrat 8,4 milióna a zisk 115-tisíc eur. Aj kamenné kníhkupectvá Martinusu tak patrili medzi desať najväčších predajcov kníh v krajine, na porovnanie, najväčšia sieť Panta Rhei mala vlani obrat 38 miliónov eur. Od 1. apríla tohto roka sa prevádzka e-shopu a kamenných predajní zlúčili do jednej firmy.


Lamb opäť rozhodol v závere a udržal pre Charlotte šancu na play off

Hráčovi Hornets sa to podarilo aj v poslednom vzájomnom zápase.

CHARLOTTE. Basketbalisti tímu Charlotte Hornets sa odmietajú vzdať snahy zahrať si play off basketbalovej NBA, v piatok zvíťazili nad druhým najlepším družstvom súťaže Torontom 113:111. Trojkou tri sekundy pred koncom o výhre rozhodol krídelník Jeremy Lamb. Ten istý hráč pritom podobný kúsok predviedol aj pri predošlom meraní síl. Pred dvoma týždňami premenil zúfalú strelu takmer z polovice ihriska, tentokrát Kemba Walker na seba naviazal trojicu protihráčov a poslal mu loptu do rohu. "Bola to trochu jednoduchšia strela ako minule. Kemba mi dal skvelú prihrávku, ja som iba vystrelil so sebaistotou," povedal podľa oficiálnej stránky Hornets Lamb, ktorý nastupuje ako náhradník a v tejto sezóne dal iba šiesty raz viac ako 20 bodov. Podobným hrdinom sa mohol stať veterán Dwayne Wade, no svoj pokus s klaksónom nepremenil a Miami prekvapujúco prehralo na palubovke Minnesoty 109:111. V tabuľke Východnej konferencie je aktuálne prvé pod čiarou, o jeden zápas za Detroitom i Brooklynom a o jeden pred Charlotte. "Je to legenda a my sme mali veľké šťastie. Tento ročník si nezahráme play off, no prečo by sme nemohli začať makať na postupe v budúcej sezóne už teraz," vyhlásila podľa TSN hlavná hviezda Minnesoty Karl-Anthony Towns. Orlando si vylepšilo pozíciu v súboji o vyraďovaciu časť vysokým víťazstvom nad Atlantou. Duel Indiany s Bostonom bol už takmer istou generálkou ich súbojov v nadchadzajúcom 1. kole play off a skončil sa suverénnym triumfom hosťujúcich Celtics. Russell Westbrook ukončí tretíkrát v sérii základnú časť s priemerom triple-double. V ostatných zápasoch sa rozohrávač Oklahomy City výrazne sústredil na asistencie, aby túto métu dosiahol a proti Detroitu ich nazbieral 15. Rovnaké štatistiky mal okrem neho už iba Oscar Robertson v roku 1962. NBA 2018/2019 - základná časť: Najviac bodov: K. Walker 29, Kaminsky (13 doskokov) a Lamb po 22 - K. Leonard 29, Ibaka 20, Lowry 16 (11 asistencií) Najviac bodov: Vučevič (11 doskokov), Fournier a Ross (6 trojok) po 25 - Trae Young 22, J. Collins 20, Prince 15 Najviac bodov: Beal 25, T. Bryant 19, Portis 16 - Aldridge 24, Gay 18, Forbes a Mills po 17 Najviac bodov: M. Turner 15, Sabonis a T. Evans po 12 - Tatum 22, Hayward 21, Irving 17 Najviac bodov: Harden 26 (5 trojok), E. Gordon a Faried po 13 - Hezonja (16 doskokov, 11 asistencií) a Ellenson po 16, Knox 13 Najviac bodov: Šarič a Dieng po 19, Wiggins 18 - Wade 24, Waiters 22 (6 trojok), Dragič a J. Johnson po 15 Najviac bodov: George 30, Grant a Westbrook (15 asistencií) po 19 - Griffin 45 (9 trojok), I. Smith 12, Galloway 11 Najviac bodov: Lee 21, Justin Jackson 19, Burke 13 - Wright 26 (14 asistencií, 10 doskokov), Justin Holiday 20, Dorsey 17 Najviac bodov: Mitchell a G. Allen po 23, Ingles (5 trojok) a Gobert (11 doskokov) po 17 - Hield 17, Bagley (13 doskokov) a Ferrell po 13 Najviac bodov: Josh Jackson 35 (5 trojok), Crawford 28, Spalding 21 (13 doskokov) - J. Randle 31 (14 doskokov), I. Clark 24, Wood 17 Najviac bodov: Millsap 25, J. Murray 23, Jokič 22 (13 doskokov) - Kanter 24, Hood 17, Layman a E. Turner po 15 Najviac bodov: Stephen Curry 40 (9 trojok), Derrick Green 20, Durant 15 - Sexton 27, Osman 15, Nance (14 doskokov) a Nwaba po 13 Najviac bodov: Gallinari 27, Gilgeous-Alexander 20, L. Williams 18 - Caruso 32 (10 doskokov, 5 trojok), Caldwell-Pope 25 (5 trojok), McGee 18 (10 doskokov)


Žitňanská chce presťahovať ministerstvo do nových priestorov

Budova na bratislavskom Župnom námestí kapacitne nestačí.

BRATISLAVA. Ministerstvo spravodlivosti má v úmysle presťahovať sa do nových priestorov. Ako v piatok novinárom povedala ministerka Lucia Žitňanská, zverejnili výzvu na predkladanie ponúk nehnuteľností. "Chceme vyriešiť naše spolužitie s Najvyšším súdom SR," povedala s tým, v budove na bratislavskom Župnom námestí, kde obe inštitúcie sídlia, sa ani jedna z nich nezmestí v plnom zložení. "Obidve inštitúcie navyše budú prijímať nových zamestnancov," zdôraznila Žitňanská. Budovu podľa nej navyše treba rekonštruovať. Najvyšší súd má podľa ministerky záujem v budove zostať, keďže sa tam nachádzajú pojednávacie miestnosti. Novú budovu si ministerstvo podľa Žitňanskej chce vyberať dvojkolovo, pričom v prvom kole vyberie návrhy, ktoré vyhovujú veľkosťou a následne bude vyberať ponuky vzhľadom na cenu. Podľa ministerky by rezort potreboval priestory o rozlohe približne 8 000 metrov štvorcových pre približne 400 zamestnancov a ideálne aj pre Centrum právnej pomoci, ktoré momentálne sídli na Námestí slobody. Ministerka pripúšťa aj prenájom s možnosťou kúpy alebo kúpu. Výstavba novej budovy by podľa nej bola časovo náročná. "Oslovili sme aj štátne inštitúcie, či neexistujú štátne alebo verejnoprávne priestory, ktoré by sme mohli využiť," dodala ministerka s tým, že takéto priestory k dispozícii nie sú.


Scenáristka seriálu 1890: Nemohli sme sa spoľahnúť na DNA vzorky a internet

Tím Sone Čermákovej Uličnej musel pri písaní scenára neprestajne myslieť na Betliar a neuletieť.

Názov 1890 evokuje, že sa v tom roku čosi dôležité stalo. Popchlo vás pri tvorbe seriálu z histórie niečo konkrétne? "S vyslovene konkrétnou udalosťou z tohto roku sme sa nestretli, zapodievali sme sa obdobím okolo neho vo všeobecnosti. Ten rok nás uvádza najmä do posledného desaťročia devätnásteho storočia, rešeršovali sme udalosti, ktoré sa vtedy udiali v oblasti Gemera aj celkovo v Rakúsko-Uhorsku." Z akých prameňov ste čerpali? "Zaujímavé informácie sme získali priamo z miestnych archívov. V jednom z dielov máme napríklad motív baníckeho povstania. Možno sme ho nestvárnili úplne verne, ale ide o udalosť, ktorou gemerská oblasť skutočne žila. V prvej epizóde sa zase spomínajú odchody ľudí do Ameriky, všetci vieme, že boli pre to obdobie príznačné. Niekedy sme našli veľmi kuriózne veci - napríklad obvinenie suseda z vlkodlactva. Aj také veci nás inšpirovali. Bol to vstup do sveta minulých období, s tým, že sme si ho trošku prispôsobili našej dramatickej potrebe a produkčným možnostiam. Chceli sme trocha zapôsobiť aj výchovne na mládež v tom, čomu sa možno až tak vo voľnom čase nevenuje." Ako ste budovali charaktery detektívneho žánru? "Príprava bola náročná a dlhá, scenáristi sa zapájali v rôznych fázach. Je to kolektívne dielo, na začiatku ktorého stál režisér s jednoduchým nápadom – nakrúcať na Betliari. Sama som veľký fanúšik detektívok aj trilerov, často obdivujem, ako náročne dokážu autori príbeh zauzliť. Teraz som si len potvrdila, aké zložité je dbať na logiku, vyšetrovacie postupy a zároveň udržoval diváka v napätí, vždy čosi odhaľovať, ale príliš veľa neprezrádzať. Hoci sme do stavby pridali aj množstvo iných žánrových ingrediencií, najväčšou výzvou bolo udržať práve kriminálnu rovinu a pritom dávať pozor na dobový rámec. Nemohli sme sa v roku 1890 spoľahnúť na DNA vzorky a internet." Aký je rozdiel písať historicky inšpirovaný scenár oproti súčasnému, napríklad v seriáli Tajné životy? "Pri Tajných životoch, na ktorých som spolupracovala, si autor sadne, píše dialógy a nemusí sa zaoberať tým, kde bude produkcia hľadať priestory. Tu ma to muselo zaujímať neprestajne, musela som sa držať v limitoch, ktoré sme si dohodli, najmä čo sa týkalo kaštieľa Betliar a jeho okolia, naň sme šili všetko. Zároveň sme chceli, aby bol obraz pestrejší, takže sme museli vyrážať aj do iných lokalít, ktoré ho mohli dotvoriť." Čo znamenajú pre scenáristu priestorové a lokálne obmedzenia? "Je to tak trochu dvojsečná zbraň, na jednej strane nevýhoda, na druhej inšpirácia, ako neuletieť a vedieť sa zmestiť sa do témy. Čím jej širšia, tým je to vzrušujúcejšie." V dialógoch ostala aj čeština, hoci nejde o koprodukciu.  "Spojili sme príjemné s užitočným. Chceli sme v seriáli obsadiť skvelých českých hercov Stanislava Majera a Filipa Kaňkovského. Okrem toho, že dialógy jazykovo trochu okorenili, aj pripomínajú, že v danom období boli četníci alebo iné funkcie štátnej správy obsadené práve Čechmi." Akú atmosféru pri nakrúcaní ponúkol Betliar? "Vedeli sme sa na prácu sústrediť oveľa lepšie, ako keď herci prichádzajú v chvate z dabingu či z divadla, odohrajú a zase utekajú preč. Vybrali sme popri nových, neopozeraných tvárach aj známych hercov, často len v malých úlohách, ale prišli si ich zahrať s chuťou a veľmi si kostýmovú nakrúcačku užili. Atmosféra ich držala po celý čas, vymýšľali spolu, nerozptyľovali sa, ponúkli v textoch veľa nového."


Strážnici najväčšej väznice v Európe sa dostali do stretu s políciou

Strážcovia protestovali proti zlým pracovným podmienkam vo väznici v meste Fleury-Mérogis.

PARÍŽ. Francúzska polícia použila v noci na utorok slzotvorný plyn proti väzenským strážcom, ktorí protestovali proti zlým pracovným podmienkam vo väznici v meste Fleury-Mérogis nachádzajúcom sa južne od Paríža, v departmáne Essonne. K policajnému zásahu došlo po tom, ako približne 350 strážcov zatarasilo brány väznice a podpaľovalo pneumatiky v snahe upozorniť na nedostatočnú bezpečnosť a ochranu - svoju i svojich blízkych -, vyhrážky zo strany väzňov či vydieranie, ako aj na preľudnenosť väznice a nedostatok personálu. Polícia sa snažila ukončiť ich protestnú akciu, ale narazila na odpor demonštrantov. V snahe rozptýliť dav potom zasiahla aj slzotvorným plynom. Ako informovala televízna stanica BFMTV, policajtom sa protestnú akciu podarilo ukončiť, ale na dnešné dopoludnie zvolali "pochod zabudnutých", ktorým chcú tiež upozorniť na svoje problémy. Regionálne úrady incidenty zatiaľ nekomentovali, uviedla agentúra AP. Vo väznici Fleury-Mérogis, ktorá je najväčším väzenským zariadením v Európe, si svoj trest odpykávajú aj islamistickí extrémisti. Medzi nimi je aj jediný preživší páchateľ útokov z 13. novembra 2015 v Paríži, Salah Abdeslam. Zamestnanci aj väzni vo Fleury-Mérogis sa dlhodobo sťažujú na násilie a zlé pracovné i životné podmienky. Francúzske médiá v poslednom období informovali o najmenej šiestich útokoch na strážnikov.


Belgická polícia vyšetruje spoločnosť, ktorá propaguje samovražedný prášok

Za posledných 19 rokov podstúpilo eutanáziu viac ako 10-tisíc ľudí.

BRATISLAVA. Belgická polícia začala vyšetrovať spoločnosť, ktorá napriek predchádzajúcim varovaniam naďalej propaguje substanciu, ktorú sama označuje ako "samovražedný prášok". Organizácia Posledná vôľa, ktorá má 23-tisíc platiacich členov s priemerným vekom 69 rokov, v septembri 2017 oznámila, že objavila prášok, ktorý sa dá legálne zakúpiť a po ktorého konzumácii človek bezbolestne zomrie, a následne začala pomáhať s jeho distribúciou. To jej belgické súdy minulý rok zakázali, spoločnosť však aj napriek zákazu naďalej svojím členom radí, ako si môžu tento prášok zaobstarať.Ako informuje britský denník The Guardian, vyšetrovanie je len v úvodnom štádiu a vyšetrovatelia sa ako prvé snažia zistiť čo najviac o povahe propagovaného smrtiaceho prášku.Belgicko legalizovalo eutanáziu v roku 2002, je však povolená len za asistencie lekára, a to v prípade, ak o ňu opakovane pri plnom vedomí požiada pacient, ktorý "neznesiteľne trpí". Spoločnosť Posledná vôľa však tvrdí, že takto stanovené podmienky zabraňujú ľuďom zomrieť v čase a na mieste, ktoré si sami vyberú.V Belgicku podľa Guardianu za posledných 19 rokov podstúpilo eutanáziu viac ako 10-tisíc ľudí. V roku 2014 sa Belgicko stalo prvou krajinou na svete, ktorá povolila aj eutanáziu detí. Odvtedy podstúpili eutanáziu tri deti vo veku 9, 11 a 17 rokov.


Luxembursko plánuje legalizovať marihuanu

LUXEMBURG. Luxembursko chce ako prvá európska krajina legalizovať marihuanu. Informovala o tom vo štvrtok agentúra DPA. Luxemburské ministerstvo zdravotníctva už podniká prvé kroky na prípravu zákona a aktívne komunikuje s kolegami z Holandska a Kanady, ako i s príslušnou pracovnou skupinou. Koncom mája má v tejto súvislosti dokonca do Kanady vycestovať minister zdravotníctva Etienne Schneider. Plány legalizovať marihuanu ohlásila v roku 2018 novozvolená luxemburská vláda. V súčasnosti je potrebné pripraviť návrh zákona, ktorý by to umožnil. V budúcnosti by smel v Luxembursku každý dospelý človek pestovať, kupovať, mať pri sebe a konzumovať také množstvo marihuany, aké zodpovedá osobnej spotrebe. Budú pritom samozrejme platiť prísne podmienky, ktoré sa ešte musia stanoviť. Veľkovojvodstvo si od legalizácie marihuany sľubuje obmedzenie ilegálneho trhu a s ním spojenej kriminality, ako aj menej prípadov ohrozenia zdravia jej konzumentov - má byť totiž zaistená lepšia kvalita tejto látky. Príjmy zo štátom kontrolovanej národnej siete výrobcov a predajcov majú byť použité na prevenciu závislosti. V októbri 2018 Kanada ako druhá krajina na svete legalizovala pestovanie, predaj a konzumáciu marihuany. Plnoletí občania si tam môžu kúpiť, mať pri sebe a fajčiť marihuanu v množstve do 30 gramov. Prvou krajinou, ktorá povolila štátom kontrolované pestovanie a predaj marihuany bol v roku 2014 Uruguaj. Od začiatku roka 2019 predpisujú v Luxembursku marihuanu aj na medicínske účely. Príslušný zákon bol síce schválený už v roku 2018, ale prvých približne 150 lekárov dostalo potrebné školenie až v januári. Luxembursko už medzitým dostalo prvú dodávku 20 kilogramov marihuany v hodnote 50.000 eur, ktorú kúpilo od kanadskej firmy.